**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 16 Ιουνίου 2016, ημέρα Πέμπτη και ώρα 16.15΄, στην Αίθουσα της Γερουσίας του Μεγάρου της Βουλής συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Ενημέρωση των μελών της Επιτροπής από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σύμφωνα με το άρθρο 36 παρ. 5 του Κανονισμού της Βουλής, με θέμα «Διαδικασίες ανάκτησης Κρατικών Ενισχύσεων στον αγροτικό χώρο, προστασία και κατοχύρωση των Γεωγραφικών Ενδείξεων στις συμφωνίες με τρίτες χώρες».

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Αυλωνίτου Ελένη, Ανδριανός Ιωάννης, Αραμπατζή Φωτεινή, Βλάχος Γεώργιος, Καραμανλής Αχ. Κωνσταντίνος, Καρασμάνης Γεώργιος, Κασαπίδης Γεώργιος, Κεφαλογιάννη Όλγα, Μηταράκης Παναγιώτης (Νότης), Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παφίλης Αθανάσιος, Μανωλάκου Διαμάντω, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλησπέρα. Ξεκινάει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης: Ενημέρωση των μελών της Επιτροπής από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σύμφωνα με το άρθρο 36 παρ. 5 του Κανονισμού της Βουλής, με θέμα «Διαδικασίες ανάκτησης Κρατικών Ενισχύσεων στον αγροτικό χώρο, προστασία και κατοχύρωση των Γεωγραφικών Ενδείξεων στις συμφωνίες με τρίτες χώρες». Κύριε Υπουργέ, έχετε το λόγο.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Είχαμε δώσει υπόσχεση για τη σημερινή ενημέρωση- ίσως έπρεπε, να συναντηθούμε νωρίτερα, αλλά όλοι αντιλαμβάνεστε το φόρτο εργασιών. Παρόλα αυτά, πρέπει, να συζητήσουμε σήμερα για δύο πάρα πολύ σοβαρά ζητήματα, τα οποία είναι σε εξέλιξη και αφορούν στις ανακτήσεις παράνομων ενισχύσεων, όπως και το άλλο κομμάτι, που αφορά στις συμφωνίες με τρίτες χώρες που συνάπτει η Ευρωπαϊκή Επιτροπή, όπου υπάρχει το μεγάλο πρόβλημα της προστασίας των ΠΟΠ αγροτικών προϊόντων της χώρας μας.

Αγαπητοί συνάδελφοι, θέλω ξεκινώντας, να πω ότι όταν έχουμε, να συζητήσουμε τέτοιου είδους θέματα, τα οποία είναι πάρα πολύ σοβαρά και ιδιαίτερα αυτό το κομμάτι των ανακτήσεων, θα είναι μικρόψυχο, να ξεκινήσουμε όλοι την τοποθέτησή μας με καταγγελίες, με ρητορείες κ.λπ.. Θέλουμε, λοιπόν, εμείς σε αυτά τα προβλήματα - και αναφέρομαι ιδιαίτερα στις ανακτήσεις - να βρούμε όσο το δυνατόν τη λιγότερο επώδυνη λύση. Το ότι θα είναι επώδυνη η λύση είναι κάτι, το οποίο δεν μπορούμε, πλέον, να το αμφισβητήσουμε, εκτός εάν έχουμε στο νου μας ότι μπορούμε αυτά εκτός Ε.Ε., Ευρωπαϊκής Επιτροπής, με συζητήσεις, να τα λύσουμε. Εκεί, λοιπόν, τα πράγματα έχουν τελεσίδικα διαμορφωθεί.

Αντιλαμβάνομαι την πολιτική αντιπαράθεση, την κομματική αντιπαράθεση, αλλά προς Θεού, να υπηρετήσουμε το κυρίαρχο. Το κυρίαρχο, λοιπόν, είναι ότι έχουμε τρεις μεγάλες υποθέσεις ανακτήσεων παράνομων ενισχύσεων με αποφάσεις της Ευρωπαϊκής Επιτροπής, που είναι άμεσα εκτελεστές και έχουν αμετάκλητα επικυρωθεί από τα ευρωπαϊκά δικαστήρια. Μας υποχρεώνουν σε άμεση έντοκη ανάκτηση από τους λήπτες των συγκεκριμένων ενισχύσεων.

Σε διαφορετική περίπτωση, η Ευρωπαϊκή Επιτροπή έχει προειδοποιήσει πάρα πολλές φορές - έχουμε εδώ τη σχετική αλληλογραφία - ότι θα προσφύγει ενώπιον του Ευρωπαϊκού Δικαστηρίου ζητώντας την καταδίκη της Ελλάδας για μη συμμόρφωση και για την επιβολή σε βάρος της κατ’ αποκοπή ποσών ή και χρηματικής ποινής. Κάτι τέτοιο έχει συμβεί στη χώρα μας με τη γνωστή περίπτωση Κουρουπητού ή στην Ιταλική Δημοκρατία, όπου με σχετική απόφαση το 2011 επιβλήθηκαν πρόστιμα σε καθημερινή βάση, γιατί δεν μπορούσαμε επαρκώς, να αιτιολογήσουμε τη μη ανάκτηση. Αποφάσισε, λοιπόν, να επιβάλει σε αυτές τις περιπτώσεις το Ευρωπαϊκό Δικαστήριο τα αναγκαία μέτρα για να θέσει τέρμα στις διαπιστωθείσες παραβάσεις. Όρισε μια χρηματική ποινή για τη Γαλλία 12 εκατ. € ανά εξάμηνο καθυστέρησης για την εκτέλεση της απόφασης.

Ποιες είναι οι τρεις υποθέσεις και αργότερα θα αναφερθούμε και στην τοποθέτηση που έχει κάνει και το Νομικό Συμβούλιο του Κράτους σχετικά με την αντιμετώπιση των συγκεκριμένων καταστάσεων.

Η πρώτη περίπτωση είναι η γνωστή περίπτωση που αφορά στο πακέτο «Χατζηγάκη». Είναι μια περίπτωση που αναφέρεται στην υποχρέωση της Ελληνικής Δημοκρατίας για άμεση ανάκτηση των ενισχύσεων που κατέβαλε ο ΕΛΓΑ τα έτη 2008 και 2009.

Η υπόθεση αυτή έχει δύο περιόδους αποζημιώσεων, μια το 2008, για ένα ποσό περίπου στα 33,5 εκ. που αφορούσε σε 59.000 αγρότες και άλλη μια αποζημίωση το 2009, η οποία αφορούσε σε 666.000 αγρότες και στο πόσο των 387 εκ. ευρώ. Δηλαδή, συνολικά έχουμε 725.000 αγρότες και μας ζητείται ένα συνολικό ποσό ανάκτησης ύψους 421 εκ. ευρώ συν οι τόκοι από την καταβολή τους.

Στις σχετικές συζητήσεις τι αποδέχτηκε η Ευρωπαϊκή Επιτροπή; Αποδέχτηκε να απαλλαγούν οι αποβιώσαντες –είναι γύρω στους 48.000 και το ποσό που αναλογεί είναι γύρω στα 19.000- αποδέχθηκε, επίσης, στις σχετικές διαπραγματεύσεις να γίνει χρήση του «de minimis» της περιόδου 2008-2010, συνολικά, δηλαδή, γύρω στα 109 εκ. ευρώ και, βεβαίως, αυτό που, αυτήν την ώρα διαμορφώνεται μέσα από τις διαπραγματεύσεις είναι ότι θα έχουμε και έναν «de minimis» της τρέχουσας περιόδου, όπου ουσιαστικά θα αναφέρεται σε 7.000 δικαιούχους και το ποσό που θα μείνει στο τέλος, για να πληρωθεί, συνολικά αντιστοιχεί περίπου στα 320 εκ. ευρώ.

Με τη χρήση του «de minimis» της τρέχουσας περιόδου, θα μείνουν 85.000 υπόχρεοι από τους 725.000 που σας είπα στην αρχή. Θα μείνουν 85.000 υπόχρεοι και το ποσό, το οποίο καλούνται να καταβάλουν, από τα 423 εκ. ευρώ, θα μείνουν να αναζητηθούν 243 εκ.

Εμείς, λοιπόν, τώρα τι κάνουμε; Έχουμε φτάσει σε μια κατάσταση, όπου δεν μπορούμε να πλέον ξεφύγουμε. Η πίεση είναι πάρα πολύ μεγάλη και ακόμα και στην προφορική συζήτηση που κάνουν μεταξύ τους λένε «επιτέλους, θα δείξετε σοβαροί, ότι κάτι κάνετε σε αυτή τη διαδικασία;» «Τουλάχιστον και από τη δική μας πλευρά», λένε αυτοί, «για να μπορέσουμε να προσεγγίσουμε το θέμα, να σας βοηθήσουμε, θα μας δείξετε κι εσείς από τη δική σας πλευρά ότι κάτι θα κάνετε;»

Λοιπόν, εμείς, με τη νομοθετική ρύθμιση που φέραμε –το ξέρετε- μιλήσαμε για τμηματική καταβολή, ξεκινώντας από τα ποσά που αντιστοιχούν από 5.000 ευρώ και πάνω - δεν εννοώ αυτούς που πήραν πάνω από 5.000, αλλά όλα τα ποσά που είναι πάνω από 5.000- να ανακτηθούν, ποσά κάτω από 5.000 να μην ανακτηθούν. Εκεί, στην πρώτη μας, αυτή, κίνηση ζητήσαμε να ανακτηθούν από τους αγρότες τμηματικά – γύρω στους 12.000 είναι αυτοί οι αγρότες- ένα ποσό το οποίο αντιστοιχεί στα 40 εκ. συν, βεβαίως, τους τόκους και θέλουμε να συνδέσουμε τη συγκεκριμένη ανάκτηση μέσα από το σύστημα καταβολής των ενισχύσεων, γιατί, διαφορετικά, απαιτούνται κοινοποιήσεις στους αγρότες, αποστολή χρηματικών καταλόγων στις Δ.Ο.Υ., δηλαδή, είναι μια διαδικασία πάρα πολύ μπερδεμένη και κοστοβόρα και είπαμε μέσα από αυτήν τη διαδικασία, να πάρουμε, λοιπόν, τα 40 εκ. από 12.000 αγρότες.

Στην πρώτη μας επαφή επιμείναμε ότι πρέπει να ανακτηθούν αυτά σε πέντε - έξι - επτά χρόνια να πάμε μέσα από αυτή τη διαδικασία.

 Επιμένουν, ότι δεν υπάρχει περίπτωση, πρέπει άμεσα να ανακτηθούν.

Στείλαμε μια σχετική Υπουργική Απόφαση για να δουν πώς θα γίνει η συγκεκριμένη διαδικασία.

Δέχθηκαν όλα τα υπόλοιπα σε πρώτη φάση, δηλαδή, να ανακτηθούν τα 40 εκατ. από τους 12.000 αγρότες, αλλά όχι τμηματικά, σε χρονικές περιόδους, όλα μαζί.

Αυτό τελικά είναι και η πρόταση που θέλουμε να συζητήσουμε σήμερα.

Για τα υπόλοιπα, οπωσδήποτε από τη δική μας πλευρά μένει μια άλλη, πλέον, διαδικασία την επόμενη και θα αρχίσει ξανά μια διαπραγμάτευση.

Επειδή πιστεύουμε, ότι μέσα από αυτή τη διαδικασία δημιουργούμε προϋποθέσεις διαπραγματεύσεων ουσίας και, ταυτόχρονα, έχουμε και δυνατότητες και εκκρεμότητες να χρησιμοποιήσουμε De minimis, ιδιαίτερα σε μια περίοδο όπου στην Ε.Ε. αυτή την ώρα η διαδικασία των De minimis γίνεται πιο ελαστική για τα κράτη - μέλη και μάλιστα, πρόσφατα διπλασιάστηκε ανά εκμετάλλευση το ποσό που δίνεται.

Άρα, λοιπόν, μπορούμε μέσα από αυτή τη διαδικασία να δικαιολογήσουμε ποσά, αλλά πάλι θα πρέπει να έχουμε στο νου μας, ότι με μια τέτοια διαδικασία De minimis να αυξάνεται συνεχώς, στο τέλος θα αποβεί σε βάρος των υπόλοιπων ενισχύσεων.

Αυτό είναι κάτι που το ζητάνε οι μεγάλες χώρες, γιατί έχουν τη δυνατότητα, πράγμα το οποίο δεν έχουμε εμείς από τη δική μας πλευρά.

Αυτό είναι τώρα σε εκκρεμότητα και θέλουμε αυτή την Υπουργική Απόφαση να τη στείλουμε να γίνει δεκτή και να μπούμε στην υπόλοιπη φάση ενημέρωσης των 12.000 αγροτών για τις συγκεκριμένες ανακτήσεις.

Εγώ θα ήθελα, ειδικά από αυτούς που έχουν την ευθύνη και διαχειρίστηκαν τα συγκεκριμένα ζητήματα, μια τοποθέτηση πάνω σε αυτό για τον απλούστατο λόγο ότι όταν - το ξέρετε όλοι - οι ενισχύσεις αυτές δεν είναι το ζήτημα, αν υπήρχε ανάγκη να καταβληθούν ή εάν υπήρχαν εκείνη την περίοδο προβλήματα στον αγροτικό χώρο, εμείς από τη δική μας πλευρά συμφωνούμε, ότι έπρεπε τότε να υπάρχει η σχετική αποζημίωση. Ποια είναι η διαφορά;

Η διαφορά είναι, ότι δεν κινήθηκε καμία διαδικασία όχι μόνο έγκρισης των συγκεκριμένων ζητημάτων από την Ευρωπαϊκή Επιτροπή, παρότι το ξέρετε, ότι ήταν κανονιστική υποχρέωση, αλλά το χειρότερο από όλα ήταν, ότι ούτε καν μια στοιχειώδης ενημέρωση υπήρξε.

Έχουμε φτάσει μέχρι το σημείο - δεν είναι η ώρα τώρα να σας διαβάσω τις επιστολές και όλα αυτά που ανταλλάσσονται - που επιτέλους από τότε μέχρι σήμερα, δεν έπρεπε να δείξετε ένα στοιχειώδες ενδιαφέρον;

Είναι δυνατόν να λέμε σήμερα για παράδειγμα, ότι « εμείς τα κάναμε, παρανομήσαμε, μας τιμώρησε ο ελληνικός λαός, αλλά εσείς θα αναλάβετε, έχετε τις ευθύνες για τις ανακτήσεις;».

Βεβαίως, εμείς έχουμε τις ευθύνες διακυβέρνησης της χώρας και αντιμετώπισης των προβλημάτων, αλλά κάποια στιγμή πρέπει να έχουμε και μια ειλικρινή στάση μεταξύ μας και αυτό το πράγμα είναι ξεκάθαρο.

Αυτό είναι μόνο η έναρξη, αλλά έχουμε και πολλές ουρές. Έρχεται το επόμενο πακέτο Κοσκινά – Μωραΐτη, που αφορά αυτό που λέμε στην προκειμένη περίπτωση, τους συνεταιρισμούς του 1992 και του 1994.

Το μεν πρώτο πακέτο «Κοσκινά» το 1992 είναι 181 εκατ. και το πακέτο «Μωραΐτη» το 1994 είναι 283 εκατ. και, βεβαίως, το πακέτο «Κοντού» που ακολουθεί το 2008 είναι και αυτό 108 εκατ..

Αντιλαμβάνεστε, λοιπόν, ότι μιλάμε για ένα ποσό που ξεπερνάει τα 500 εκατ. και πρέπει να ανακτηθεί από τους συνεταιρισμούς.

Όταν στη σχετική διαπραγμάτευση που είχαμε με τον αρμόδιο Επίτροπο, του είπαμε, ότι «δεν είναι δυνατόν, στη χώρα μας έχουμε ένα ρητό που έρχεται από την αρχαία εποχή και λέει «ουκ αν λάβεις παρά του μη έχοντος», μας ρώτησε «τι είναι αυτό;».

Δεν υπάρχει περίπτωση, οι αποφάσεις είναι τελεσίδικες, θα βρείτε τρόπο να τα ανακτήσετε. Εδώ, λοιπόν, είναι το μεγάλο ερώτημα, αγαπητοί συνάδελφοι.

Συζητούσαμε σ' αυτή την Αίθουσα εδώ και στην Ολομέλεια από κάτω, όταν είχαμε το νομοσχέδιο για τους συνεταιρισμούς και σας επέμενα, ότι πρέπει να δούμε το ζήτημα, γιατί δεν είναι το ποιος θα αλώσει τους συνεταιρισμούς.

Αλίμονο, εάν πιστεύουμε, ότι σήμερα υπάρχει χώρος συνεταιρισμών να αλώσουν τα κόμματα.

Να ξέρετε, ότι από τους 6.000 ούτε 10 δεν λειτουργούν. Τι θα κάνουμε;

Να ξέρετε, ότι αυτές οι ανακτήσεις αφορούν και αυτούς τους 10.

Αν, δηλαδή, αύριο ξεκινήσουμε αυτή τη διαδικασία, κλείνουν όλοι οι Συνεταιρισμοί. Θα πρέπει να τα δούμε αυτά τα πράγματα; Πόσο μάλλον, όταν ξέρετε ότι υπάρχουν γύρω στα 3 δις. οφειλές, δεν είναι μόνο αυτά, που έχουν πάει τα περισσότερο στον εκκαθαριστή και από τον εκκαθαριστή τώρα έχουν πάει σε εταιρεία είσπραξης.

Τι θα κάνουμε εμείς; Θα παρακολουθούμε, ώστε τα προβλήματα που υπάρχουν στο χώρο, προσπαθώντας να αποδώσουμε ο ένας τον άλλον, τις κομματικές ευθύνες και σε μια ρητορική, η οποία δεν έχει κανένα αποτέλεσμα για το χώρο; Να τα δούμε. Γιατί πραγματικά είναι πολλά τα προβλήματα των Συνεταιρισμών, είναι πολλά τα ειδικά ζητήματα, που αφορούν τις ανακτήσεις.

Εγώ θέλω πραγματικά, όπως σας είπα, ότι πρέπει να το ζητήσουμε, όχι να αναλάβω εγώ προσωπικά ευθύνες για τα προβλήματα, που δημιουργήσατε, όταν εσείς, όχι μόνο δεν θα αναλαμβάνεται, αλλά λειτουργείτε και ως «τιμητές»; Θέλουμε τις προτάσεις σας.

Τι θα κάνουμε για της ανακτήσεις που σας είπα; Τι θα κάνουμε για τα υπόλοιπα;

 Έχω εδώ μπροστά μου, του Νομικού Συμβουλίου του Κράτους, όπου ξεκαθαρίζει τη θέση του, λέγοντας όσον αφορά αυτά τα συγκεκριμένα ζητήματα «ότι η επιστροφή παράνομης και ασυμβίβαστης ενίσχυσης αποτελεί προϋπόθεση για τη χορήγηση νέας ενίσχυσης πλέον, δεν θα πάρει κανένας ενίσχυση από όλους όσους αναφέρονται στις ανακρίσεις, εάν δεν πληρωθούν οι παράνομες ενισχύσεις». Αυτό λέει το Νομικό Συμβούλιο του Κράτους.

Αντιλαμβάνεστε λοιπόν, ότι πάνω σε αυτά τα ζητήματα οφείλουμε μαζί να συνεννοηθούμε, μαζί να τα αντιμετωπίσουμε. Υπάρχουν πάρα πολλά προβλήματα και στη λειτουργία των Συνεταιρισμών και στις ευθύνες των Διοικήσεων.

Θέλουμε από τη δική μας πλευρά, τις δικές σας προτάσεις για να είμαστε και εμείς πλέον έτοιμοι για να πάρουμε τις αποφάσεις.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Υπουργό. Ο κ. Υπουργός, έκανε μια ενημέρωση για τις ανακτήσεις. Θα τοποθετηθείτε.

ΝΙΚΟΣ ΣΥΡΜΑΛΕΝΙΟΣ: Κύριε Υπουργέ, θα ήθελα να σας απευθύνω μια ερώτηση. Εκτός από αυτά που είπατε, υπάρχει και μια κατηγορία, αν δεν κάνω λάθος που ήταν και εγκληματικές πράξεις, δηλαδή αυτές έχουν πάει στο δικαστήριο.

Είναι σοβαρό γιατί τουλάχιστον στην περιοχή τη δική μας υπήρξε. Εκεί υπάρχει κάποια δυνατότητα ανάκλησης. Δηλαδή, υπήρξε ένα σχέδιο, όπου «φαγώθηκαν» κάποιες δεκάδες εκατομμυρίων. Εκεί έχετε κάνει κάποιο σχέδιο; Θα θέλαμε να μας απαντήσετε, γιατί στο Νομό το δικό μου, απασχολεί την κοινή γνώμη. Έγκλημα χωρίς τιμωρία;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Υπουργός έκανε μια τοποθέτηση.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Πρόθεσή μας είναι να προχωρήσουμε με συναίνεση και όπου υπάρχουν ποινικές ευθύνες είναι ζητήματα, τα οποία αφορούν τη δικαιοσύνη και κανένας δεν λέει από τη δική μας πλευρά τουλάχιστον, ότι πρέπει να συγκαλύπτουν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν για το πρώτο θέμα της συζήτησης μας σήμερα, ως αναφορά τις ανακτήσεις, ο κ. Υπουργός έκανε μια εισήγηση, έθεσε κάποιες προτάσεις και παρακαλώ έχουν γραφτεί, αυτή τη στιγμή εννέα Βουλευτές.

Επειδή όμως έχουμε και δεύτερο θέμα, νομίζω καλό θα είναι να έχουμε ολοκληρώσει.

ΓΕΩΡΓΙΟΣ ΑΜΥΡΑΣ: Επί της διαδικασίας, πρώτα από όλα θέλουμε να επαναλάβει ο κ. Υπουργός πιο ξεκάθαρα την πρόταση την οποία καλούμαστε να συζητήσουμε ή επ’ αυτής της πρότασης να κάνουμε τις δικές μας αντιπροτάσεις. Μας είπε χρόνους, ποσά και τον τρόπο; Τι σημαίνει αυτό;

Έχουμε και άλλα θέματα που πρέπει να συζητήσουμε γιατί συνδέονται και με τις κοινοτικές επιδοτήσεις και με την ανταγωνιστικότητα του πρωτογενούς τομέα, όπως για παράδειγμα, την ελληνικότητα της φέτας, του ελληνικού γιαουρτιού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το συγκεκριμένο είναι στο δεύτερο θέμα.

ΓΕΩΡΓΙΟΣ ΑΜΥΡΑΣ: Κυρία Πρόεδρε, θα ανοίγει κατάλογος για κάθε θέμα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έκανα μία πρόταση, γι’ αυτό αναφέρθηκα σε τρία το πολύ τέσσερα λεπτά, οι εννιά συνάδελφοι που έχουν γραφτεί, να τοποθετηθούν σε αυτό και μετά να πάμε στο δεύτερο θέμα που αφορά τις συμφωνίες. Γι’ αυτό μίλησα για 3΄με 4΄. Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ: Για αυτό το θέμα που ο κ. Υπουργός μίλησε σχετικά με τις ανακτήσεις, αλλά και το άλλο θέμα, θεωρώ ότι είναι πάρα πολύ σοβαρό για να μιλήσουμε από 2΄με 3΄ ο καθένας. Δεν είναι δυνατόν να διακυβεύονται τεράστια συμφέρονται για την πατρίδα μας και να μας λέτε ότι πρέπει να μιλήσουμε για 2΄, 3΄ ο καθένας και το αργότερο μέχρι τις 19.00΄.

Θέλω να κάνω μία πρόταση επειδή και αυτό το θέμα είναι πολύ σοβαρό. Να γίνει ξεχωριστή ενημέρωση και συζήτηση από τον Υπουργό για το δεύτερο θέμα που έχει να κάνει επί της ουσίας για τρεις συμφωνίες. Είναι η Συμφωνία της Ε.Ε. με τις έξι χώρες της Νοτίου Αφρικής. Οι συζητήσεις που γίνονται μεταξύ Ε.Ε. και ΗΠΑ για την ΤTIP και για τη Συμφωνία CETA, οι οποίες είναι τρεις συμφωνίες κόλαφος. Ας συζητηθεί το θέμα να δούμε αν συμφωνούν και οι συνάδελφοι. Δεν μπορεί μέσα σε τρία λεπτά να συζητήσουμε τόσο σοβαρά ζητήματα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ: Σε ό,τι αφορά τις ανακτήσεις, υπάρχει νομικό πλαίσιο που είχε ψηφιστεί στη Βουλή. Δεν είναι ζήτημα το τι θα πούμε. Ούτως ή άλλως, υπάρχει «μπούσουλας», μην κοροϊδευόμαστε μεταξύ μας. Άρα, το έχετε ψηφίσει. Εμείς δεν το έχουμε ψηφίσει και έχετε βάλει και τον τρόπο είσπραξης και το χρονοδιάγραμμα. Εδώ ερχόσαστε να ζητήσετε την συναίνεση, πώς θα ζητήσετε λεφτά από τους αγρότες, τη στιγμή που τους παίρνετε ένα σωρό. Δεν γίνεται. Γι’ αυτό, αν θέλετε, έχουμε ζητήσει και εμείς αυτή την ενημέρωση.

Υπάρχουν τρεις διεθνείς εμπορικές συμφωνίες, όπου διακυβεύονται συμφέροντα και της χώρας και των κτηνοτρόφων. Ζητάμε, λοιπόν, συνολικά να μας ενημερώσετε και συνολικά να τοποθετηθούμε. Δεν είναι ξεχωριστά ζητήματα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αυτή τη στιγμή, διατυπώνονται δύο προτάσεις. Καταρχάς, εκτιμώ ότι τα θέματα είναι σοβαρά και καλό είναι να συζητηθούν επί ίσης όροις. Είπα πριν τις 19.00΄, μπορεί να πάει και παραπέρα, με τη συναίνεσή σας, εγώ ενδεικτικά το ανέφερα, ούτως ώστε να συζητηθούν τα δύο αυτά σοβαρά θέματα. Μόνο και μόνο ότι ο κ. Υπουργός έκανε 14΄ εισήγηση για το πρώτο, σημαίνει ότι είναι ένα θέμα που πρέπει να συζητηθεί, όχι εις βάρος του δεύτερου, ούτε το δεύτερο εις βάρος του πρώτου.

Εγώ προτείνω 4΄ ο καθένας για το πρώτο θέμα και για το δεύτερο θέμα άλλα 4΄. Νομίζω ότι είναι λογικό αυτό.

ΗΛΙΑΣ ΠΑΝΑΓΙΩΤΑΡΟΣ: Κυρία Πρόεδρε, έκανε μία πρόταση, να συζητηθεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έγινε μία πρόταση που διατυπώθηκε από το ΚΚΕ και τη Χρυσή Αυγή να γίνει ενιαία διαδικασία.

ΜΙΧΑΗΛ ΤΖΕΛΕΠΗΣ: Κυρία Πρόεδρε, υπάρχει άλλη πρόταση, να γίνει σήμερα συνεδρίαση για τις ανακτήσεις και μία δεύτερη συνεδρίαση για το σημαντικό θέμα των συμφωνιών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κατ' αρχάς, θέλω να σας πω, ότι βέβαια, μπορεί να τοποθετηθεί και ο κ. Υπουργός, ο οποίος ανταποκρίθηκε στο αίτημα που είχατε κάνει, εδώ και ένα μήνα, να συζητηθούν τα συγκεκριμένα θέματα στην Επιτροπή.

Εκτιμώ, δεν ξέρω, αν θα με διαψεύσει ο Υπουργός, εννοώ όσον αφορά στο χρόνο, ότι η πρωτοβουλία που πήρε είναι να ενημερώσει και για τα δύο, θα έρθουν και άλλα νομοσχέδια για το Υπουργείο Αγροτικής Ανάπτυξης, αν υπάρχει η δυνατότητα του κ. Υπουργού, αυτή τη στιγμή, να δεσμευθεί και για άλλη Επιτροπή, ας τοποθετηθεί ο ίδιος.

Εγώ εκτιμώ, ότι μπορούμε σήμερα να συζητήσουμε και τα δύο θέματα, με μια αυτοσυγκράτηση χρόνου, χωρίς να τα υποτιμάμε. Ο κ. Υπουργός, έχει το λόγο.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Για όσες συνεδριάσεις θέλετε, είμαι στη διάθεσή σας, αρκεί, βεβαίως, σε μια συνεννόηση, γιατί αντιλαμβάνεστε ότι οι υποχρεώσεις είναι πάρα πολλές.

Άρα, λοιπόν, ξεκινάμε τη συγκεκριμένη υπόθεση και συζητάμε όσο γίνεται, διότι υπάρχει και η «ουρά» της υπόθεσης που η χρονική της διάρκεια θα εξαρτηθεί με το αν θέλετε να αγγίξουμε το θέμα των συνεταιρισμών ή δεν θέλετε, διότι, ναι μεν, προς τα έξω, όλοι μιλάμε για να λύσουμε προβλήματα, αλλά εδώ, τώρα, θα τοποθετηθούμε για να είμαστε συγκεκριμένοι. Εγώ και σε επόμενο κύκλο ομιλίας, θα μπω και στα ιδιαίτερα προβλήματα των συνεταιρισμών.

Άρα, λοιπόν, συζητάμε για τις ανακτήσεις και, επειδή βλέπω ότι θα πάμε την άλλη εβδομάδα ή και τη μεθεπόμενη εβδομάδα, να δω εγώ, με βάση και το πρόγραμμα της Βουλής, να βρούμε άλλες δύο ώρες να συζητήσουμε.

Συζητάμε, τώρα, λοιπόν, στην αρχή, για να το κλείσουμε αυτό. Υπάρχει ένας συγκεκριμένος προγραμματισμός για τις ανακτήσεις και πραγματικά, θέλω να ακούσω την πρόταση των κομμάτων. Εμείς θα πάρουμε την απόφαση, αλλά, επιτέλους, δεν θα πρέπει αυτοί που έχουν τις ευθύνες για όλο αυτό το πρόβλημα που δημιουργήθηκε, να εκφράσουν, έστω και μια άποψη;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Βλάχος, έχει το λόγο.

ΓΕΩΡΓΙΟΣ ΒΛΑΧΟΣ: Καταρχήν, συμφωνώ και εγώ ότι καλώς διαχωρίστηκαν τα θέματα, άλλο είναι οι ανακτήσεις, αλλά είναι οι συμφωνίες, οι οποίες είναι σε εξέλιξη και νομίζω ότι θα πρέπει να υπάρχει χρόνος, όχι μόνο για να γίνουν τοποθετήσεις εντυπώσεων, αλλά και ουσίας, ούτως ώστε, στο τέλος των δύο συνεδριάσεων ή της μιας, αν φτάσει σήμερα ο χρόνος, να έχουμε καταλήξει κάπου και να δούμε που έχουμε συμφωνήσει.

Ακούσαμε με προσοχή, τον κ. Υπουργό και είχαμε καταλάβει και κατά τη συζήτηση του νομοσχεδίου για τους συνεταιρισμούς, όσα έλεγε, γιατί άφηνε αρκετά υπονοούμενα και αιωρούνταν πολλές ευθύνες για κυβερνήσεις του παρελθόντος για την κατάσταση που έχει δημιουργηθεί.

Σήμερα, βρίσκεται η χώρα μπροστά στο αίτημα της Ε.Ε. να ζητάει επιστροφή χρημάτων, τα οποία δόθηκαν σε Έλληνες αγρότες. Όλοι θυμόμαστε ότι το 2008 - 2009, δόθηκαν κάποια πακέτα αποζημιώσεων στους αγρότες και σας άκουσα, κύριε Υπουργέ, και είπατε, πώς τότε, συμφωνούσατε και εσείς για τις αποζημιώσεις, ότι καλώς δόθηκαν την περίοδο εκείνη.

Θέλω να θυμίσω στους συναδέλφους ότι όλα τα κόμματα, με πρώτη και καλύτερη την τότε αξιωματική αντιπολίτευση και τον αρχηγό της, κ. Παπανδρέου, πρωτοστατούσαν στις διαδηλώσεις για να δοθούν αυτές οι αποζημιώσεις. Θυμάστε τον ερχομό των αγροτών από την Κρήτη και τα περίφημα δακρυγόνα που ζητούσε και πλειοδοτούσε 1 δισ. για τους αγρότες, στη λογική των αποζημιώσεων γιατί στην Ε.Ε. δεν υπάρχουν ενισχύσεις, υπάρχουν μόνο αποζημιώσεις.

Η τότε κυβέρνηση, λοιπόν, έδωσε αυτό το πακέτο και εγώ θέλω να σας ρωτήσω, πραγματικά, κύριε Υπουργέ. Εσείς χειριστήκατε και χειρίζεστε αυτό θέμα, βρήκατε καταλογισμό ευθυνών της χώρας και των κυβερνήσεων της. Πώς, ακριβώς, μετατραπήκαν αυτές οι αποζημιώσεις και έγιναν ενισχύσεις; Γιατί σήμερα δεν μας ζητάνε πίσω αποζημιώσεις, μας ζητάνε ενισχύσεις, που σημαίνει, κάποιοι από την Ελλάδα, «μαρτύρησαν» στους ευρωπαίους ιθύνοντες, ακριβώς το τι έγινε ή το ονόμασαν έτσι.

 Αυτό μπορεί να βόλευε κάποια κόμματα για να κάνουν αυτή τη στείρα αντιπολίτευση στην Ελλάδα, βόλευε και τους ευρωπαίους για να τεκμηριώνουν σήμερα δικαίωμα να τα ζητάνε πίσω. Γιατί αποζημιώσεις δεν μπορούν να ζητήσουν, αυτό πρέπει να το συμφωνήσουμε. Ζητάνε και θεωρώ, εσείς θα το επιβεβαιώσετε, με τη μαρτυρία σας, ότι αυτά δόθηκαν στη λογική των ενισχύσεων. Κάτι που η Ελλάδα δεν το παραδέχτηκε ποτέ, δεν πρέπει να το παραδεχθεί, κατά τη γνώμη μας, ούτε και σήμερα, για να μπει σε αυτή τη λογική των επιστροφών.

Αυτή πρέπει να είναι η ουσία. Σήμερα, έχουμε ευθύνη όλοι να δούμε με ψυχραιμία το όλο θέμα, να αναγνωρίσουμε τα λάθη, τα οποία πιθανόν έγιναν από διάφορες κυβερνήσεις και συγκεκριμένα από μια, αφού αυτό το θέμα αναδείχθηκε μετά το 2010. Γιατί φθάσαμε εδώ; Πού υπάρχουν ευθύνες και πώς μπορούμε να βοηθήσουμε, ούτως ώστε να εξαλείψουμε ή να βελτιώσουμε τις απαιτήσεις της Ευρωπαϊκής Ένωσης προς τη χώρα. Δεν θέλω να συζητήσω και να πω κάτι για όσα πακέτα έχουν φθάσει στη δικαιοσύνη. Ό,τι έχει φτάσει στη δικαιοσύνη και στη λογική της παρανομίας και της κατασπατάλησης, προφανώς εκεί θα απολογηθούν οι συγκεκριμένοι που εισέπραξαν τα χρήματα. Αλλά δεν μπορούμε στη λογική της κατασπατάλησης να βάλουμε όλα αυτά τα ποσά, τα οποία είπατε, όλες αυτούς τους χιλιάδες μικρομεσαίους αγρότες που πήραν αυτές τις αποζημιώσεις και σήμερα, πλην των νεκρών να τους ζητάμε να τα επιστρέψουν.

Κλείνοντας, θέλουμε πραγματικά, κύριε Υπουργέ, σε αυτή τη συνεδρίαση, πιο ξεκάθαρα τη δική σας πρόταση, ώστε να καταλάβουμε πώς ακριβώς προτείνετε και σε ποια κατεύθυνση είστε. Είστε στην κατεύθυνση του διακανονισμού με την Ευρωπαϊκή Ένωση και επιστροφής των χρημάτων; Είστε στη λογική διακανονισμού και επιστροφής κάποιων χρημάτων; Τι περιθώρια υπάρχουν για να ξέρουμε. Τι ζητάτε από εμάς για να πάρουμε θέση, διότι εάν όλα είναι αποφασισμένα ή έχουν αποφασιστεί από χρόνια, τότε οι αγρότες έχουν κατηγορηθεί και τους ζητούν τα χρήματα ή απλώς το διαχειριστήκαμε χρονικά μην κάνοντας τίποτα, εννοώ από το 2010 μέχρι σήμερα. Άρα, από εκεί και πέρα αλλάζουν τα δεδομένα. Είναι διαφορετικό, εάν πράγματι έχετε τη δυνατότητα, σήμερα κάνοντας κάποιες παρεμβάσεις με τη βοήθεια όλων των κομμάτων ή όσων κομμάτων θέλουν να στηρίξουν αυτή τη συμβιβαστική σας πρόταση, να πετύχουμε έναν καλύτερο διακανονισμό για τους Έλληνες αγρότες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Κυρίες και κύριοι Βουλευτές, κύριε Υπουργέ, ακούσαμε προηγουμένως ότι το Νομικό Συμβούλιο του Κράτους αποφάνθηκε ότι αν δεν πληρωθούν αυτές οι παράνομες ανακτήσεις δεν πρόκειται να δοθούν άλλες. Αυτό θα είναι ένα έγκλημα απέναντι στον αγροτικό κόσμο; Αναφερθήκατε σε ευθύνες κομματικές. Κύριε Υπουργέ, γιατί κομματικές; Οι ευθύνες που θα προκύψουν, αν θα προκύψουν και για όποιους προκύψουν θα έπρεπε να είναι αποκλειστικά ποινικές ανεξάρτητα από το ποιος φταίει και σε ποιο κόμμα ανήκει.

Επίσης, θα ήθελα να μας διευκρινίσετε αν θα υπάρξει αναζήτηση και για άλλες αποζημιώσεις – ανακτήσεις που έχουν δοθεί; Θα πρέπει να γίνει έλεγχος; Δεν θα πρέπει ο αγροτικός κόσμος να έχει το φόβο ότι όταν θα πάρει κάποια ενίσχυση ή κάποια αποζημίωση αν θα τον καλέσει στο μέλλον η Ευρωπαϊκή Ένωση να επιστρέψει αυτά τα χρήματα.

Επίσης, σε ό,τι αφορά για τους αγροτικούς συνεταιρισμούς, οι οποίοι είναι σε καθεστώς εκκαθάρισης καθώς και για αγροτικούς συνεταιρισμούς, οι οποίοι έχουν κλείσει, θα πρέπει να διευκρινιστεί τι θα ισχύσει. Μας αναφέρατε ότι κάποιοι από αυτούς τους αγρότες που έχουν πάρει τις ενισχύσεις έχουν πεθάνει και ότι υπάρχει πρόβλεψη γι’ αυτό. Το θέμα είναι ότι αυτή την ανησυχία την εισπράττουμε καθημερινά από τους αγρότες. Αν θα ισχύσει το ίδιο, όπως είπα και πριν και για άλλες αγροτικές αποζημιώσεις, όπως για παράδειγμα για το ρωσικό εμπάργκο, όπου υπάρχει ανησυχία και έχει βάση, κύριε Υπουργέ. Ξέρετε γιατί;

Ενώ όλες οι υπόλοιπες χώρες είχαν πάρει πολύ καιρό πριν την αποζημίωση –σας το έχω ξαναπεί- σε σχέση με την Ελλάδα, ως δια μαγείας στην Ελλάδα η αποζημίωση από το ρωσικό εμπάργκο είχε δοθεί δύο ημέρες προεκλογικά από τους προκατόχους σας στην προηγούμενη συγκυβέρνηση. Όλα αυτά θα πρέπει να ελεγχθούν. Δεν μπορεί να μπει σε διαδικασία αύριο – μεθαύριο ο αγροτικός κόσμος.

Εάν αυτά τα χρήματα, προεκλογικά, δεν ήταν από τις αποζημιώσεις, για το ρωσικό εμπάργκο, ήταν χρήματα, τα οποία με κάποιο παράνομο, παράτυπο τρόπο δόθηκαν στους αγρότες, απλά και μόνο για θήρα ψήφων.

Σχετικά με τις αποζημιώσεις και τις ενισχύσεις, όμως, κύριε Υπουργέ, προκύπτει ένα τεράστιο πρόβλημα. Αφού οι αγρότες τα έχουν λάβει, τα έχουν συμπεριλάβει στον οικογενειακό τους προϋπολογισμό, όχι μόνο στα έξοδά τους σαν οικογένεια, αλλά και για τις νέες παραγωγές που θα χρησιμοποιηθούν. Οπότε, θα είναι πάρα πολύ δύσκολο να μπορέσει να γίνει για η ανάκτηση αυτών των χρημάτων.

Εμείς, λοιπόν, σαν Χρυσή Αυγή, ζητάμε και έχουμε να σας προτείνουμε και κάποια πράγματα, για να μπορείτε να βρείτε έναν άλλο τρόπο και από κάπου αλλού τα χρήματα. Το κόστος της επιστροφής των ανακτήσεων να το αναλάβει ολοκληρωτικά το ελληνικό κράτος. Θα πρέπει να βρείτε εσείς τα ισοδύναμα και αν δεν μπορέσετε, έχουμε να σας προτείνουμε, είναι τα χρήματα, που έχει πάρει Ν.Δ. για το ΠΑ.ΣΟ.Κ..

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Κυρίες και κύριοι συνάδελφοι, κύριε Υπουργέ, θα κάνω μια μικρή παρατήρηση. Πληρώνουμε τα πάρτι των επιδοτήσεων, που δεν έπρεπε να είχαν δοθεί.

ΝΙΚΟΣ ΠΑΠΑΔΟΠΟΥΛΟΣ: Σταματήστε, να λέτε συνεχώς για πάρτι.

ΓΕΩΡΓΙΟΣ ΑΜΥΡΑΣ: Έτσι το παρουσίασε ο Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Εγώ δεν είπα για πάρτι.

ΓΕΩΡΓΙΟΣ ΑΜΥΡΑΣ: Κύριε Υπουργέ, μας είπατε, λοιπόν, ότι εδώ το ζήτημα είναι οι ζημιές των περασμένων πολιτικών ηγεσιών, ζημιά, προφανώς και με ευθύνη αγροτών, οι οποίοι θα ήξεραν ότι δεν δικαιούνται αυτές τις επιδοτήσεις, αλλά με διάφορους τρόπους, του γνωστού πελατειακού, κομματικού κράτους, ενδεχομένως να μπήκαν και αυτοί στο όφελος. Με τον τρόπο που μας παρουσιάσατε το θέμα, νομίζω ότι παραβλέπετε ότι το ζήτημα των ανακτήσεων είναι, κυρίως, θέμα σχέσεων της Ελλάδας με την Ε.Ε.. Υπάρχουν ευρωπαϊκοί κανόνες, πόσο μάλλον, που εμείς, επικαλούμαστε, δικαίως νομίζω, τους ευρωπαϊκούς κανόνες τους τελευταίους μήνες, στην προσπάθεια να κλείσουμε τη διαπραγμάτευση, ως χώρα και όχι ως κυβέρνηση, γιατί είναι εθνικό θέμα.

Φτάνουμε, λοιπόν, τώρα στο πρακτικό ζήτημα των ανακτήσεων. Έχω να κάνω κάποιες πολύ συγκεκριμένες ερωτήσεις και εάν μου επιτραπεί θα επανέλθω με δεύτερη σειρά ερωτήσεων.

Θέλω να μου πείτε, δικαίως τα ζητούν πίσω οι ευρωπαίοι ή όχι; Είναι δίκαιες οι ανακτήσεις ή καταχρηστικές; Αυτό είναι πολύ σημαντικό.

Δεύτερον, μιλήσατε για αφόρητες πιέσεις από τους ευρωπαίους προς την Ελληνική Κυβέρνηση. Τι πιέσεις είναι αυτές και ποιες θα είναι οι συνέπειες αυτών των πιέσεων, στην περίπτωση που η Ελληνική Κυβέρνηση δεν συναινέσει;

Είπατε ότι από τα 500 εκατ. είναι ρεαλιστικό να ανακτηθεί ένα ποσό - αν θέλετε να μου επαναλάβετε το ποσό κάποια στιγμή - αυτό είναι μια πρόβλεψη, ότι μπορεί να ανακτηθούν ή στην επικοινωνία των υπηρεσιών του Υπουργείου με τους αγρότες, τους συνεταιρισμούς κ.λπ., έχει διαπιστωθεί ότι αυτό το ποσό μπορεί να ανακτηθεί;

Επίσης, κατ' εφαρμογή του νόμου για τους συνεταιρισμούς, ο τρόπος είσπραξης περιλαμβάνει, σε περίπτωση αδυναμίας ή άρνησης, και τις κατασχέσεις;

Τέλος, κύριε Υπουργέ, ας μιλήσουμε και για τις ευθύνες. Ευθύνες, απ' ό,τι φαίνεται, είχαν δύο παράγοντες, πολιτικές ηγεσίες υπουργείων, οργανισμών, ηγεσίες συνεταιρισμών και οι αγρότες. Οι αγρότες είναι αντιμέτωποι με το ποινικό σκέλος αυτής της υπόθεσης, οι πολιτικοί είναι ή δεν είναι;

Πώς γίνεται, ο αγρότης, που είναι ο ένας από τους δύο που χορεύουν το ταγκό των παράνομων επιδοτήσεων, να βρίσκεται δικαίως, εάν τα στοιχεία το αποδεικνύουν, στον έλεγχο και στην πίεση και της ποινικής και της διοικητικής δικαιοσύνης και όχι ο πολιτικός και ποιοι είναι αυτοί οι πολιτικοί;

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Ευχαριστώ κυρία Πρόεδρε, καταρχήν να διευκρινίσουμε ότι μετά την επίκαιρη που είχαμε συζητήσει στη Βουλή, δεν είναι μόνο αυτά τα ποσά υπάρχουν και άλλα ποσά, τα οποία βρίσκονται σε μια διαδικασία εξέλιξης της συζήτησης με τους ευρωπαϊκούς θεσμούς. Εκεί κύριε Υπουργέ, θα θέλαμε να δούμε τι εικόνα έχουμε και γι’ αυτά γιατί απ’ ότι φαίνεται ο πολιτικός λαϊκισμός και η πλειοδοσία των προηγούμενων χρόνων, κάπου φτάνουν στα όρια τους, φτάνουν στο τέρμα.

Όσον αφορά τις αποζημιώσεις, αν ήταν αποζημιώσεις ή ήταν ενισχύσεις, όπως ανέφερε ο κύριος συνάδελφος, είναι ένα ευφυές λογοπαίγνιο, αλλά μην ξεχνάτε ότι οι ευρωπαίοι και ειδικά τα ευρωπαϊκά δικαστήρια που έχουμε τελεσίδικη απόφασή τους, δεν είναι «κουτοί» δεν μπορούμε να υποβαθμίζουμε την νοημοσύνη κατά πως μας συμφέρει και να είμαστε πάντα εμείς οι έξυπνοι. Ήταν ξεκάθαρο για ποιο λόγο δόθηκαν.

Μπορεί να υπήρχε η αναγκαιότητα της εποχής αυτό μπορεί να γίνει κατανοητό, όμως από εκεί και πέρα, ο τρόπος και η διαδικασία και πόσο ενδίδουμε σε οποιοδήποτε λαϊκό αίτημα δεν μπορεί να περνάει έτσι. Κάποια στιγμή έρχεται και η ώρα του λογαριασμού. Η μετάθεση του λογαριασμού στο μέλλον στις επόμενες γενεές-τις πολιτικές γενιές που είμαστε η νέα κυβέρνηση-έρχεται η ώρα του λογαριασμού.

Εδώ θα θυμίσω και κάτι άλλο. Ο ΕΛΓΑ που, επίσης, είναι μια άλλη αμαρτωλή περίπτωση έφτασε το 2010 να έχει 3,5 δισεκατομμύρια οφειλές- δάνεια. Αν θυμάστε καλά, το ποσό που μεταφέρθηκε, ως χρέος του ΕΛΓΑ μεταφέρθηκε στο κρατικό προϋπολογισμό ως χρέος της κεντρικής κυβέρνησης. Ήταν αυτό που από το 13,5 έλλειμμα του ΑΕΠ έφτασε στο 15 και ενεργοποίησε το μηχανισμό σταθερότητας. Τα 3,5 δισεκατομμύρια χρέος σε έναν οργανισμό, είναι ένα εξωφρενικό μέγεθος. Δηλαδή, το να χρησιμοποιούμε έναν οργανισμό του δημοσίου για να ικανοποιούμε αιτήματα δίκαια ή άδικα, διαχέοντάς τα σε ολόκληρη την κοινωνία είναι ένα πολιτικό έγκλημα από μόνο του.

Εδώ θα πρέπει να είμαστε ιδιαίτερα προσεκτικοί και αυτό το κομμάτι να το πιάσουμε και να το ξαναδούμε πάλι από την αρχή. Και πότε μπήκαν τα χρέη αυτά, πότε δημιουργήθηκαν να δούμε όλη την ιστορία. Επίσης, μιλάμε για τους συνεταιρισμούς και έγινε μια μεγάλη κουβέντα στις Επιτροπές και στην Ολομέλεια για την εξυγίανση του συνεταιρισμού κλπ. Θα έρθουν τώρα τα ποσά που μας ανέφερε ο Υπουργός που υπερβαίνουν κατά πολύ τα 500.000.000 να προστεθούν σε ένα κουφάρι, το οποίο προέκυψε μετά το ξεπούλημα της Αγροτικής Τράπεζας στην Πειραιώς. Η Πειραιώς πήρε το υγιές κομμάτι το εξυπηρετούμενο, το κομμάτι το υπόλοιπο, το κακό κομμάτι πέρασε στον εκκαθαριστή στο ΤΧΣ, τα λεφτά αυτά δόθηκαν στην Πειραιώς και στις άλλες τράπεζες δια μέσου της ανακεφαλαιοποίησης. Άρα πάλι, αυτό το ποσό φορτώθηκε στις πλάτες του ελληνικού λαού.

Όμως, εδώ θα σταματήσουμε το «play game» το παιχνίδι της μετάθεσης ευθυνών. Η χώρα και η κοινωνία έχει φτάσει σε ένα επίπεδο που απαιτεί πολιτική συνεννόηση. Συναίνεση δεν είναι εύκολο γιατί δεν είμαστε αρκετά ώριμοι. Έχουμε τις πολιτικές μας διαφορές και καλό είναι αυτό, διότι έχουμε διαφορετικό μείγμα πολιτικής ο καθένας στο μυαλό μας. Αλλά η κοινωνία απαιτεί κοινωνική συνεννόηση και έχουμε φτάσει σε αυτό το στάδιο. Ας καθίσουμε να συζητήσουμε σοβαρά, αν υπάρχει πραγματικά κάποια διαφορετική επιλογή που μπορεί να γίνει από το Υπουργείο και από τη χώρα και να την εξετάσουμε σοβαρά.

Αυτά τα χρήματα έρχονται να αναζητηθούν από τους αγρότες και από τους συνεταιρισμούς, ας μη το συζητήσουμε για την κατάσταση των συνεταιρισμών, αλλά από τους αγρότες σε μια πολύ δύσκολη οικονομικά εποχή, τόσο για τους ίδιους, όσο και για τη γενικότερη οικονομία. Δηλαδή, τόσο για την οικονομία την οικιακή τους, όσο και για την οικονομία της χώρας.

 Αυτό, λοιπόν, είναι να τεράστιο ποσό, το οποίο θα αφαιρεθεί από την παραγωγική διαδικασία. Θα αφαιρεθεί από τη δυνατότητα της οικογένειας να διαβιώσει, τη στιγμή που τα εισοδήματα τα τελευταία χρόνια παρατηρούμε ότι έχουν μια διαρκώς πτωτική πορεία, αυτό είναι το «κερασάκι στην τούρτα».

 Άρα, λοιπόν, αν δεν αναλάβουμε όλοι μας τις ευθύνες μας στο βαθμό που αναλογεί στον καθέναν για το χρόνο τέλεσης του αδικήματος που λένε και οι νομικοί, οι κοκορομαχίες φέρνουν αντίθετα αποτελέσματα και ευνοούν ακραίες φωνές. Ας καταλάβουμε και ας συναισθανθούμε την ευθύνη που έχουμε όλοι μας σε αυτή την Αίθουσα. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ: Καταρχήν, θα ήθελα να ξεκαθαρίσουμε για την ανάκτηση αυτών των αποζημιώσεων ότι δεν ήταν πάρτι. Το 2008 είχαν ζημιές οι αγρότες και σημαντικές ζημιές. Γιατί δεν ακολουθήθηκε η πεπατημένη; Εκτιμήσεις, αποζημιώσεις. Εδώ είναι το ζητούμενο. Και δεν ακολουθήθηκε η πεπατημένη γιατί το 2009 ήταν προεκλογική χρονιά.

Ο τότε Υπουργός Γεωργίας, ήθελε έξω από τις διαδικασίες του ΕΛΓΑ που είχε ένα κανονισμό ο ΕΛΓΑ και συμφωνώ απόλυτα με τον προλαλήσαντα ομιλητή ότι η πεπατημένη μέχρι το 2009 ήταν να λειτουργεί ο ΕΛΓΑ κατά παρέκκλιση του κανονισμού και να πληρώνονται αποζημιώσεις δημιουργώντας τα χρέη που προαναφέρθηκαν, δηλαδή, τα 3,5 δις.

Παρότι, η Επίτροπος Γεωργίας τότε, είχε διαμηνύσει από αρχές του 2009 ότι οποιαδήποτε αποζημίωση των ζημιών θα πρέπει να γίνει σύμφωνα με τους ευρωπαϊκούς κανονισμούς, άρθρα 107 και 108, ακολουθήθηκε αυτό; Όχι. Γνωστοποιήθηκε τότε στην Ε.Ε. ότι προχωράμε στις πληρωμές αυτών των ζημιών και μάλιστα, με ένα τρόπο που δεν έγιναν ούτε εξατομικευμένες εκτιμήσεις.

Και ενώ η Ε.Ε. προβλέπει ότι οι ζημιές πληρώνονται πάνω από 30% ποσοστιαία, είχαμε πληρωμές ασχέτως ποσοστού. Και ενώ θα έπρεπε, έστω εκ των υστέρων, να βάλουμε τη μόνιμη αντιπροσωπεία στην Ε.Ε., να στηρίξουμε όλη αυτή τη διαδικασία, μέχρι και το Νοέμβριο του 2009, η μόνιμη αντιπροσωπεία της Ελλάδος στην Ε.Ε. δεν γνώριζε τίποτα για αυτές τις αποζημιώσεις. Και σωστά τότε ακούστηκε ότι οι ζημιές ήταν πολύ μεγαλύτερες και έπρεπε να ακολουθηθούν οι διαδικασίες που να αποζημιωθούν κανονικά οι αγρότες.

Άρα, το πρώτο είναι ότι υπήρχαν ζημιές. Δεν ευθύνονται οι αγρότες, αν ακολούθησε τότε η πολιτική ηγεσία του Υπουργείου Αγροτικής Ανάπτυξης έναντι της προεκλογικής περιόδου μη σύννομη διαδικασία για να τους δώσει τις αποζημιώσεις.

Από κει και πέρα, ακολουθήθηκε μια διαδικασία που έχει επαναλαμβανόμενα στάδια στο Γενικό Δικαστήριο της Ε.Ε.. Το τελικό αποτέλεσμα είναι όμως αυτό που προαναφέρθηκε, ότι αυτή τη στιγμή ζητάει η Ε.Ε. να ανακτηθούν συνολικά τα 420 εκατ. με παρεμβάσεις που έγιναν από τις προηγούμενες πολιτικές ηγεσίες, να μειωθούν περίπου στα 220. Δεν έγινε τίποτα από αυτή την πολιτική ηγεσία του Υπουργείου Οικονομικής Ανάπτυξης, τα 420 να πάνε στα 220. Αυτά είχαν προηγηθεί.

Ερχόμαστε, τώρα, κύριε Υπουργέ, «ναι», έχετε την ευθύνη πλέον, την πολιτική, ως προς τη διαχείριση του Υπουργείου Αγροτικής Ανάπτυξης και δεν μπορείτε να ξεφύγετε από αυτό. Έχετε πάρει ήδη αποφάσεις. Θα σας θυμίσω ότι φέρατε τροπολογία στις βοσκήσιμες γαίες, χωρίς να έρθετε να συζητήσετε εδώ στη καθ' ύλην αρμόδια Επιτροπή τότε, τη φέρατε και μάλιστα, εκπρόθεσμη, την καταθέσατε σε δικό σας νομοσχέδιο, για να κάνετε τις ανακτήσεις.

Όταν φύγαμε από την Αίθουσα ως Δημοκρατική Συμπαράταξη, καταγγέλλοντας αυτή τη διαδικασία, τότε είπατε το περιβόητο «Εγώ επαναλαμβάνω και πάλι αυτά που έχω πει, δεν υπάρχει περίπτωση αυτή η διαδικασία επανείσπραξης από αγρότες, μέσω των ανακτήσεων να γίνει όσο εγώ είμαι στο Υπουργείο Αγροτικής Ανάπτυξης». Αυτά τα είπατε εσείς, κύριε Υπουργέ, δεν τα είπε κανείς άλλος!

Μάλιστα, όταν φέρατε αυτό στην Βουλή, είχαμε την Έκθεση του Γενικού Λογιστηρίου που προέβλεπε ότι θα εισπραχθούν 320 εκατ. € και αυτά που λέτε τώρα, να εισπράξουμε τα 40 εκατ. € πάνω από 5.000, αυτό το προβλέψατε από το 2015, όταν προβλέπεται μέσα ότι το 2016 θα υπάρχει όφελος από την επανείσπραξη 45 εκατ. €. Άρα, μας τα φέρνετε όλα τμηματικά και λέτε ότι τώρα κάνατε διαπραγματεύσεις πάνω από 50.000 ή οτιδήποτε άλλο.

Εγώ θα έλεγα, κλείνοντας κυρία Πρόεδρε, ότι θα έπρεπε έστω και τώρα, στο και πέντε, να τονιστεί στην Ευρωπαϊκή Επιτροπή, λόγω της δημοσιονομικής κρίσης, λόγω της φοροεισπρακτικής πολιτικής που ακολουθήθηκε στον αγροτικό τομέα, λόγω της εισφοροεπιδρομής στον αγροτικό τομέα και όλα τα γνωστά, να γίνει μια τελευταία διαπραγμάτευση με την Ευρωπαϊκή Επιτροπή, ούτως ώστε το De minimis που θα διπλασιαστεί ανά αγροτική εκμετάλλευση και θα πάει από 15.000 € στα 30.000 € πλέον να καλυφθούν αυτά το ποσά μέσα από το De minimis και καμία ανάκτηση από τους αγρότες που δεν ευθύνονται. Αν ευθύνονται οι αγρότες, να το συμφωνήσουμε εδώ, να ανακτηθούν. Οι αγρότες είχαν ζημιά και δεν ευθύνονται εάν δεν έγιναν εκτιμήσεις, εάν η τότε πολιτική ηγεσία δεν έκανε σωστά τη δουλειά της. Αυτή είναι η θέση μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Ευχαριστώ, κύρια Πρόεδρε.

Κατ’ αρχάς, νομίζω ότι είναι χρήσιμο, επειδή ακούγονται κάποιες πομφόλυγες και μια ενοχοποίηση του λεγόμενου πακέτου «Χατζηγάκη» ότι οι αγρότες πήραν τεράστια ποσά, διασπαθίστηκε χρήμα, νομίζω ότι μιλώντας με αριθμούς είναι καλό να γνωρίζουμε, ότι σε σύνολο 700.000 αγροτών, οι 277.261 έλαβαν από 1 € έως 100 €, οι 119.349 από 101 € έως 200 €, οι 167 αγρότες από 20.000 € έως 25.000 €, οι 95 αγρότες από 25.000 € έως 30.000 € και 83 αγρότες πάνω από 30.000 €. Που σημαίνει ότι 396.610 αγρότες πήραν από 1 € έως 200 € από το περιβόητο αυτό πακέτο για τις καταστροφές, που ούτε ο κ. Υπουργός αμφισβήτησε ότι συνέβησαν.

Ήθελα, να ρωτήσω, κύριε Υπουργέ, τι άλλαξε σε σχέση με τη σημερινή σας στάση και σε σχέση με αυτή που επιδείξετε στην 1-2 /12/2015, όταν φέρατε την συγκεκριμένη τροπολογία για τις ανακτήσεις και την οποία αφού καταθέσατε- εκπρόθεσμη τροπολογία βεβαίως- είπατε στη συνέχεια, ότι όσο είσαστε εσείς Υπουργός δεν πρόκειται να ανακτηθούν. Θέλω να ρωτήσω, πραγματικά, τι μεσολάβησε, τι άλλαξε και υπάρχει αυτή η μεταστροφή.

Επίσης, θα ήθελα να διευκρινίσω, ότι μιλώντας για ανακτήσεις, θα πρέπει να κάνουμε μια διευκρίνιση μεταξύ των ανακτήσεων και των προστίμων, γιατί λέγονται για χρήματα που πρέπει να επιστρέψουμε πίσω στην Ε.Ε., στην Ευρωπαϊκή Επιτροπή. Να διευκρινίσουμε, λοιπόν, ότι οι ανακτήσεις είναι εσωτερική ανακατανομή, δηλαδή, εμείς ως κράτος μέλος θεωρήθηκε...

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): (Εκτός μικροφώνου) Δεν μίλησε κανένας για πρόστιμα.

ΦΩΤΕΙΝΗ ΑΡΑΜΠΑΤΖΗ: Δεν ξέρω αν μίλησε για πρόστιμα. Μπορούμε, κύριε υπουργέ, να το διευκρινίσουμε. Εμείς δεν έχουμε να επιστρέψουμε χρήματα πίσω στην Ε.Ε., έτσι δεν είναι; Εμείς πρέπει εφόσον αυτά θεωρήθηκαν παράνομη κρατική ενίσχυση και στρέβλωση της εσωτερικής αγοράς να επιστρέψουμε τελικά αυτά τα χρήματα που δεν καταλάβαμε. Είναι 243 εκατομμύρια ευρώ τελικά; Να τα επιστρέψουμε ουσιαστικά στο δικό μας εσωτερικό προϋπολογισμό. Να γίνει λοιπόν σαφές ότι δεν μας ζητάει η Ε.Ε. να επιστρέψουμε χρήματα γιατί πρόκειται για πρόστιμα.

Επίσης, λέτε και ξαναλέτε, κ. Υπουργέ, ότι πρέπει να πάρουμε μαζί το βάρος αυτής της απόφασης γιατί υπάρχει συνευθύνη γιατί αποτελούν αποφάσεις και πολιτικές του παρελθόντος. Θα πρέπει να συνδυάσετε την απαίτηση για να επιστραφούν τα συγκεκριμένα χρήματα με την παρούσα οικονομική συγκυρία, κ. Υπουργέ, για τον κόσμο της πρωτογενούς παραγωγής. Την παρούσα οικονομική συγκυρία στην οποία δεν έχουμε καμία συμμετοχή, ως προς την πολιτική ευθύνη.

Γιατί φαντάζομαι μαζί δεν αποφασίσαμε τα μέτρα «ταφόπλακα» του 13% της φορολόγησης που έγινε 22 έως και 45%. Μαζί δεν αποφασίσαμε την αύξηση των ασφαλιστικών εισφορών. Μαζί δεν αποφασίσαμε την αύξηση του κόστους παραγωγής. Μαζί δεν αποφασίσαμε την περικοπή του 60% της σύνταξης των αγροτών που πλέον θα ασκούν, προκειμένου να επιβιώσουν δεν το αποφασίσαμε μαζί να περικόπτεται η σύνταξη κύριε Υπουργέ. Που σημαίνει ότι οι αγρότες αυτή τη στιγμή που έχουν κιόλας να επιστρέψουν τα χρήματα αυτά βρίσκονται σε εντελώς δυσμενή και εντελώς δυσανάλογη οικονομική συγκυρία από αυτήν που βρίσκονταν ένα χρόνο πριν από την υπερήφανη διαπραγμάτευση.

Θέλω, επίσης, να ρωτήσω, αν η υπόθεση εξαντλήθηκε σε επίπεδο ενδίκων μέσων πραγματικά και έρχεται αυτό το νούμερο, το οποίο πρέπει να αναρτηθεί. Πόσο εσείς στη διαπραγμάτευση με την επιτροπή- αν έγινε διαπραγμάτευση- εξαντλήσατε τη διαπραγματευτική σας δεινότητα, ως προς το να πάνε αυτά σε δόσεις σε βάθος μιας εξαετίας μέχρις ότου η χώρα να σταθεροποιηθεί οικονομικά, μια χώρα που βρίσκεται σε τέτοια δυσμενή οικονομική συγκυρία. Τώρα, αμέσως θα τα δώσει πίσω; Σας θυμίζω το παράδειγμα της Γαλλίας τρία χρόνια πριν. Περίπου 800 εκατ. ανακτήσεις είχε και η Γαλλία, όμως έκανε σταδιακή καταβολή των ανακτήσεων και έκανε πριμοδότηση με έξυπνα εργαλεία και έξυπνους τρόπους, πριμοδότηση των τομέων παραγωγής που θίγονταν από τις ανακτήσεις οπότε μπόρεσε να φέρει μια ισορροπία. Έγιναν τέτοιες ενέργειες; Ζητήσατε σε βάθος ετών ατόκως να καταβληθούν; Είναι σημαντικά θέματα, κ. Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής ): Είναι σημαντικά, αλλά είχαμε και την προηγούμενη συνεδρίαση.

Βουλευτές*: Ομιλούν εκτός μικροφώνου.*

ΦΩΤΕΙΝΗ ΑΡΑΜΠΑΤΖΗ: Δεν είναι σημαντικό αυτό το προηγούμενο; Δεν είναι σημαντικό το συγκεκριμένο ζήτημα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής ): Είναι σημαντικό για όλους.

ΦΩΤΕΙΝΗ ΑΡΑΜΠΑΤΖΗ: Ευχαριστούμε λοιπόν.

Στο σημείο αυτό γίνεται η Β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Βλάχος Γεώργιος, Καραμανλής Αχ. Κωνσταντίνος, Καρασμάνης Γεώργιος, Κασαπίδης Γεώργιος, Κεφαλογιάννη Όλγα, Μηταράκης Παναγιώτης (Νότης), Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παφίλης Αθανάσιος, Μανωλάκου Διαμάντω, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής ): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ: Η κοινή αγροτική πολιτική της Ε.Ε. απαγορεύει τις κρατικές επιδοτήσεις- ενισχύσεις ακόμα και αν θα είναι μια κυβέρνηση ότι είναι αναγκαίο να στηρίξει τους αγρότες της σε μια συγκεκριμένη περίοδο που το έχουν ανάγκη. Αυτό επιτρέπεται μόνο όταν υπάρξει αίτημα και μάλιστα, με πολύ γραφειοκρατία και με χρονικές καθυστερήσεις. Τα ζούμε με τα ΠΣΕΑ. Ήδη, στον αναπτυξιακό νόμο που ψηφίστηκε σήμερα ο τομέας της γεωργίας δεν εντάσσεται εκτός εάν έχει έγκριση από την Ευρωπαϊκή Επιτροπή. Δηλαδή, μιλάμε δεν έχουμε δικαίωμα να ιεραρχήσουμε ούτε τη διατροφή του λαού. Μόνο έγκριση υπάρχει και απλοχεριά όταν είναι να ενισχυθούν μονοπώλια και επιχειρηματικοί όμιλοι. Αυτή είναι η κατάσταση.

Και ερχόμαστε σήμερα να μιλήσουμε για ανακτήσεις. Κοιτάξτε, τα περισσότερα χρήματα από αυτά που δόθηκαν ήταν κάτω από την πίεση του αγροτικού κινήματος. Για απώλεια εισοδήματος. Είχανε μεγάλες καταστροφές και βεβαίως, δεν μπορούσαν να συνεχίσουν σε πολλές περιπτώσεις την αγροτική δραστηριότητα. Πίεζαν. Οι ημερομηνίες που δίνετε, βεβαίως είχε μεγάλες αγροτικές κινητοποιήσεις για όσους θυμούνται. Δεν λέω ότι δεν υπήρξαν και ρουσφετολογικές. Έγιναν και ρουσφετολογικές, αλλά έτσι γίνεται, έτσι αναπαράγεται και το σύστημα. Κάνει ρουσφέτια για να παίρνει ψήφους.

ΔΙΑΜΑΝΤΩ ΜΑΝΩΛΑΚΟΥ: Άκουσε με. Μην κρυβόμαστε και πίσω από το δάχτυλό μας. Βάφτιζαν μερικές φορές και μέσω ΕΛΓΑ έδιναν. Δεν μιλάω για τις περισσότερες περιπτώσεις που ήταν κατακτήσεις και πιέσεις του αγροτικού κινήματος. Έπρεπε να δοθούν και δόθηκαν. Δεν λέμε ότι τους έσωσαν. Δεν τους έσωσαν. Γιατί πρέπει κανείς να βάζει στόχο την αλλαγή τάξης στην εξουσία. Μπορεί να μισοανακουφίστηκαν εκείνη τη στιγμή, αλλά τα προβλήματα ξαναρχόντουσαν. Τώρα τι ζητάτε; Ζητάτε να επιστρέψουν ή εκβιάζονται με ωμό τρόπο. Αυτός είναι εκβιασμός. Ότι θα τους κοπούν οι ενισχύσεις τη στιγμή που ήδη τους αρμέγετε άγρια με 24% σε Φ.Π.Α δίνουν από τα λιπάσματα, από τους σπόρους, τα φυτοφάρμακα, τις ζωοτροφές, τα χαράτσια στην ασφαλιστική εισφορά, τα χαράτσια στον ΕΛΓΑ.

Και μάλιστα, αυτή την περίοδο που μιλάμε υπάρχουν καταστροφές διπλές όχι μονές και δύο φορές και δεν υπάρχει δυνατότητα και εκτίμηση για να πάρουν αποζημίωση από τον ΕΛΓΑ τη στιγμή που πληρώνουν χαράτσι. Γιατί: Γιατί δεν ικανοποιείτε το δίκαιο αίτημα των εκτιμητών.

Εμείς το λέμε καθαρά, συναίνεση για να τα πάρετε από τους μη έχοντες δεν δίνουμε. Αντίθετα, αυτή είναι η Ευρωπαϊκή Ένωση. Μόνο τους επιχειρηματικούς ομίλους και τα μονοπώλια ενισχύει και εμείς σας λέμε να τεκμηριώσετε την αναγκαιότητα αυτών των ενισχύσεων που δόθηκαν εκείνες τις χρονιές και να δοθεί η έγκριση αναδρομικά. Άλλη λύση δεν υπάρχει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής ): Ευχαριστούμε. Συνεχίζουμε με τον κ. Κασαπίδη. Για πέντε λεπτά. Ακολουθεί ο κ. Παπαδόπουλος.

ΓΕΩΡΓΙΟΣ ΚΑΣΑΠΙΔΗΣ: Ευχαριστώ κ. Πρόεδρε. Κύριε Υπουργέ, περιμέναμε να συζητήσουμε θέματα σημαντικού ενδιαφέροντος. Όχι ότι αυτό είναι ασήμαντο. Αλλά αυτό που έχει ανάγκη ο κόσμος τώρα να ακούσει για το σχέδιο σας για τον αγροτικό τομέα το περιβόητο σχέδιο της παραγωγικής ανασυγκρότησης.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): *Ομιλεί εκτός μικροφώνου.*

ΓΕΩΡΓΙΟΣ ΚΑΣΑΠΙΔΗΣ: Ωστόσο, επειδή ελέχθη ότι ήταν κατόπιν αιτήματος, έχουμε καταθέσει αίτημα σχετικό για να συζητήσουμε για το σχέδιο της κυβερνήσεως για την παραγωγική ανασυγκρότηση της χώρας για τον πρωτογενή τομέα από τις αρχές του έτους.

Μάλλον, άλλες είναι οι προτεραιότητες σας και ίσως να μην υπάρχει και ετοιμότητα σε αυτό το σχέδιο που το περίμεναν οι αγρότες και πριν από τις εκλογές. Ωστόσο, απ' ό,τι φαίνεται και για το συγκεκριμένο θέμα που είναι όντως σημαντικό, εσείς έχετε πάρει τις αποφάσεις σας και προσπαθείτε τώρα να κρυφτείτε πίσω από τυχόν διαδικασίες για συναίνεση, όπως λέτε σε θέματα για τα οποία η Ν.Δ. έχει πάρει ξεκάθαρη θέση. Η Ν.Δ. τότε- και όλοι το γνωρίζουν- είχε καταβάλει αποζημιώσεις και όχι ενισχύσεις.

Οι διαδικασίες για να απαντήσω και στον κ. Τζελέπη ήταν ξεκάθαρες και μάλιστα, όλοι ξέρετε ότι τότε η Ν.Δ. είχε εφαρμόσει και υλοποιούσε τη δέσμευσή της για τρίμηνη καταβολή των αποζημιώσεων του ΕΛΓΑ από το πέρας της καταβολής. Γι' αυτό έγιναν γρήγορα οι διαδικασίες. Όχι με εξατομικευμένη εκτίμηση, όπως προβλέπεται στον ΕΛΓΑ, αλλά καθολικές εκτιμήσεις γιατί οι ζημιές ήταν καθολικές. Και αυτό προβλέπεται από τον ΕΛΓΑ, αλλά το αποκρύβετε, κύριε συνάδελφε, που μιλάτε και λέτε για τις διαδικασίες. Σύννομες λοιπόν ήταν οι διαδικασίες σύμφωνα με τις οποίες έγιναν οι εκτιμήσεις και δόθηκαν και οι αποζημιώσεις αυτές κατά την τυπική διαδικασία. Ζητάμε όμως, κ. Υπουργέ και το θέτω υπ' όψιν του Σώματος, Αν έχετε ερευνήσει, αν έχει σταλεί στην αρμόδια επιτροπή έγγραφο από στέλεχος της τότε αντιπολιτεύσεως και μετέπειτα κυβερνήσεως επί του θέματος και το περιεχόμενο του εγγράφου αυτού, ποιο είναι;

Γιατί από τότε αρχίζει και στραβώνει η δουλειά για τη χώρα. Γιατί δεδομένου ότι την περίοδο εκείνη πλειοδοτούσε η Αντιπολίτευση ότι δεν είναι οι ζημιές των 500 εκατομμυρίων, αλλά του 1 εκατομμυρίου, στη συνέχεια, έλεγαν οι άνθρωποι της Αντιπολίτευσης ότι δίνετε ενισχύσεις προεκλογικές. Αυτοί χρησιμοποίησαν πρώτοι τον όρο αυτό και στη συνέχεια, ακολούθησαν οι διαδικασίες που περιγράψατε με το Ευρωπαϊκό Δικαστήριο.

Επομένως, εμείς ως Ν.Δ. η διαδικασία που ακολουθήσαμε ήταν τυπική και σύννομη. Άλλωστε, δόθηκαν μέσα από κρατικές υπηρεσίες και ξέρετε, εσείς, κανέναν κρατικό λειτουργό, που άμα του δώσετε εσείς εντολή, κ. Υπουργέ, π.χ. δώστε εντολή τώρα στον ΕΛΓΑ, να μοιραστούν ενισχύσεις εν είδη αποζημιώσεων, θα βάλουν υπογραφή οι διευθυντές και οι υπάλληλοί, εάν δεν είναι τυπικές οι διαδικασίες; Επομένως, ας κοιτάξουμε την ουσία και όχι την εντύπωση.

Τώρα, εάν κάποιοι εκμεταλλευόμενοι αυτή τη διαδικασία, μπορεί, να παρουσίασαν ψευδή στοιχεία, να τους βρούμε επ’ αυτού, να συζητήσουμε. Εάν υπήρχαν ορισμένοι επιτήδειοι, που αυτό δεν το αποκλείουμε, που μπορεί, να εκμεταλλεύτηκαν τις διαδικασίες αυτές τις τυπικές και τις σύννομες και να παρουσίασαν ψευδή στοιχεία, όπως άλλωστε συνέβαινε και τότε με τις πυρκαγιές τις γνωστές, που παίρναν και άνθρωποι που δεν δικαιούνταν.

Επομένως, σας λέμε λοιπόν ότι εμείς αναζητήσαμε αυτό το έγγραφο, αλλά δεν μας δόθηκε. Ως απόρρητο είχε σταλεί τότε στην Επιτροπή. Οπότε για τη διαδικασία αυτή, εμείς λέμε ότι δεν πρέπει να γίνει ανάκτηση. Θα πρέπει, να εξαντλήσετε όλα τα περιθώρια και έστω αναδρομικά στη συνέχεια, ώστε να μην συμβούν αυτά που εσείς περιγράψετε και μάλλον τα αποφασίσατε και δεν θέλω, να πιστεύω, κ. Υπουργέ, ότι χρησιμοποιείτε αυτή τη μέθοδο, ακριβώς, για να αποπροσανατολίσετε τον κόσμο, γιατί όντως ζει σε μια παραζάλη από την υπερβολή των μέτρων, που εσείς φέρατε και ψηφίσατε στην προσπάθειά σας, να κερδίσετε εντυπώσεις και να στρέψετε το ενδιαφέρον του κόσμου κάπου αλλού και όχι σ’ αυτά που ζει τώρα και πρόκειται να ζήσει και να βιώσει και τους επόμενους μήνες με τα ειδοποιητήρια που θα αρχίσουν να έρχονται. Ευχαριστώ, κύρια Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παπαδόπουλος.

ΝΙΚΟΣ ΠΑΠΑΔΟΠΟΥΛΟΣ: Ευχαριστώ. Καταρχήν, θέλω, να διευκρινίσω κάτι. Εκείνη την περίοδο, αυτοί που ξεκινούσαν πάντοτε ήταν οι Θεσσαλοί με το βαμβάκι. Δεν υπήρχαν αποζημιώσεις για την παραγωγή. Ενίσχυση εισοδήματος ζητούσαν, αναπλήρωση του χαμένου εισοδήματος, διότι το εισόδημα κατέρρεε. Βεβαίως, υπήρχαν και φυσικές καταστροφές και σε άλλα προϊόντα και εδώ είναι διττό, διότι στο πακέτο «Χατζηγάκη», όταν έγινε η σούμα των 490 εκατομμυρίων, ήταν οι ενισχύσεις, που ήθελαν, να δώσουν στους αγρότες για το χαμένο εισόδημα και αποζημιώσεις στα δέντρα.

Εδώ, κύριε Υπουργέ, να το δούμε λίγο, πως ακριβώς είναι, διότι αυτοί είχαν πάθει όντως ζημιά. Οι βαμβακάδες δεν ζητούσαν αποζημίωση λόγω φυσικής καταστροφής. Καταλαβαίνετε; Τώρα, οι ζημίες, οι οποίες ήταν και δόθηκαν, το κράτος βρήκε τον τρόπο, να δώσει μέσω του ΕΛΓΑ. Εμείς, το ζητούσαμε και το έδινε απ' όπου ήθελε, γιατί πραγματικά υπήρχε ανάγκη του αγροτικού κόσμου για αυτή την ενίσχυση. Στην πορεία, η Κυβέρνηση δεν έκανε σωστά τη δουλειά της και δεν αξιολόγησε και δεν έβαλε στη σωστή θέση τα ζητήματα στην Ε.Ε., εάν θα είναι ενισχύσεις ή οτιδήποτε άλλο. Διότι, στην Ε.Ε. στο επιχείρημά της είναι ότι «για αθέμιτο ανταγωνισμό πήγαν αυτές οι ενισχύσεις» και στην Ε.Ε. δεν επισημάνθηκε ότι εδώ είχαμε και καταστροφές και ζημιές, οι οποίες υπήρχαν σε ορισμένα αγροτικά προϊόντα.

Εκείνη την περίοδο, εάν θυμάστε, ερχόταν και «η κουτσή Μαρία» για να διεκδικήσει. Με το που έβλεπαν ότι είχαν βγει οι αγρότες, στη Θεσσαλία ήταν τα μεγάλα μπλόκα του 2009, πραγματικά, τότε έγινε ένας πανελλαδικός ξεσηκωμός. Όλοι βγήκαν και διεκδικούσαν και μπροστά στο άγχος η Κυβέρνηση και την πίεση της τότε Αξιωματικής Αντιπολίτευσης του ΠΑ.ΣΟ.Κ., εδώ έπρεπε, να δώσουμε ένα δισ., έλεγαν «ρε παιδιά, τι γίνεται εδώ πέρα;». Είχαν χαζέψει. Αυτή είναι η ιστορία.

Κύριε Υπουργέ, απ' ό,τι καταλαβαίνω, δεν θέλουν, να αναλάβουν τις ευθύνες τους με τίποτα. «Έχουν βάλει το ντορό, να ρίξουν στο μουτζούρη σ’ εμάς». Θα τον πάρουμε το μουτζούρη αναγκαστικά, δεν γίνεται αλλιώς. Με μία προϋπόθεση. Υπάρχουν μικροί και μεσαίοι αγρότες που πραγματικά και να τα ζητήσουμε, δεν έχουν, να τα δώσουν. Αυτούς θα τους προφυλάξουμε. Δεν ξέρω, ποιον τρόπο θα βρούμε, να τους προφυλάξουμε. Μέχρι 5000; Έχουμε τα στοιχεία, που μπορούμε, να τα δούμε. Από τους μικρούς αγρότες δεν θα πειραχτεί κανένας.

Τα στοιχεία αυτά που είπε η συνάδελφος ότι «80 αγρότες πήραν πάνω από 30.000», ναι, για φανταστείτε αποζημίωση πάνω από 30.000. Ποιος τις πήρε; Εγώ τις πήρα;

Πάμε λίγο παρακάτω. Να δούμε τώρα με τις ενώσεις. Εδώ τι παιχνίδι έπαιξε η Ν.Δ., τα «δικά της παιδιά»; Εκείνη την περίοδο όταν είχε 13 το μαλακό και 16 το σκληρό σιτάρι, οι αποθήκες στις ενώσεις ήταν γεμάτες από το σκληρό σιτάρι και τι να κάνει, τώρα, η Κυβέρνηση, διότι πίεσαν οι συνδικαλιστές; Εκεί είναι οι συνδικαλιστές αγρότες. Στο άλλο πακέτο δεν υπάρχει κανένας, ο οποίος δεν είναι. Ζητούσαν και πήραν 120 εκατ. για την αγορά του σκληρού σιταριού. Γιατί, τι έκαναν; Δεν μπορούσαν πλέον. Κατρακυλούσε η τιμή του σκληρού σιταριού, γι' αυτό έπεσε και το άλλο το πακέτο των 120 εκατομμυρίων.

Απ’ αυτούς, τώρα, πώς θα το πάρεις; Θα πρέπει, να πάμε, Υπουργέ, σ' αυτό που λέμε ότι αυτοί που ήταν στη ΣΕΑΣ τότε, ας είναι και σε εκκαθάριση, με νόμο που πρέπει, να φτιάξουμε, να πάμε αναδρομικά και όλα εδώ να βγουν στο φως, για να πληρώσουν αυτοί, διότι τα λεφτά αυτά τα έκαναν κάτι άλλο, τα οποία δεν πήγαν ούτε στο σκληρό σιτάρι εκείνη την περίοδο.

Η ίδια ιστορία έγινε και με την ΚΗΔΕ. Αναγκάστηκε τότε η ΚΗΔΕ πάλι με τα συρτάρια, να δώσει τιμές, μπήκαν τα σιτάρια στις αποθήκες, η Κυβέρνηση δεν έδωσε τα λεφτά, που όφειλε στην ΚΗΔΕ και χρεοκόπησε η ΚΗΔΕ κι έρχεται ο Μητσοτάκης ύστερα κι αυτή την περιουσία την τεράστια την ξεπούλησαν «μπιρ-παρά». Αυτή είναι η αλήθεια.

Κύριε Υπουργέ, και σύντροφε εδώ θα σταθούμε πραγματικά και θα δούμε. Σ’ αυτούς υπάρχουν κάποιοι, που έχουν λεφτά. Δεν είναι όλοι οι αγρότες φτωχοί. Υπάρχουν, πράγματι, φτωχοί αγρότες που παλεύουν, υπάρχουν και αγρότες, οι οποίοι δόξα τω Θεώ καλά βρίσκονται, μπορούν να πληρώσουν, γιατί κι αυτοί έχουν πάρει αρκετά χρήματα. Να δούμε στους μεγαλοαγρότες, να γίνει, αλλά πουθενά και με τίποτα δεν πρέπει, να πειράξουμε απ’ τον μικρό αγρότη. Δεν υπάρχει περίπτωση, να τα έχει να τα δώσει. Να δούμε και την περίοδο των δόσεων και αφού θα γίνει η πρώτη κίνηση, να διαπραγματευτούμε επί της ουσίας και μ’ όλα αυτά τα γεγονότα, τα οποία συμβαίνουν σήμερα στη χώρα μας. Να ξεκινήσουμε από εκεί ως ένα βήμα καλής θέλησης, αλλά να έχουμε υπό την προστασία μας τον μικρό και μεσαίο αγρότη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ: Πραγματικά, περίμενα κάτι διαφορετικό σήμερα. Θα έπρεπε, να μας έχει μοιραστεί, τουλάχιστον, ένα υπόμνημα με την πρόθεσή σας. Είναι ένα πολύ σημαντικό θέμα. Το γνωρίζατε ότι θα έρθει αυτό το πρόβλημα και θα έπρεπε, να συζητάμε πάνω σε κάτι σοβαρό, τουλάχιστον, σε κάποιο έγγραφο με τις προτάσεις σας. Έχουν μπερδευτεί όλοι, κανείς δεν έχει καταλάβει, ποια είναι η δική σας πρόταση.

Άκουσα πριν από λίγο τον κ. Παπαδόπουλο, να λέει ότι «δεν πρέπει, να πάρουμε απ’ τους πλούσιους αγρότες, μόνο από τους φτωχούς» και αυτό το έθεσε και ως «ντε φάκτο» και ότι «θα συμβεί ως γεγονός». Εσείς, δεν μας είπατε κάτι τέτοιο. Επομένως, θα έπρεπε, να έχουμε μια καλύτερη ενημέρωση. Θα έπρεπε, να μας έχετε πει, εάν οι ανακτήσεις θα γίνουν απ’ όλους, γιατί οι περισσότεροι αποζημιώθηκαν και αυτό νομίζω ότι είναι κοινώς αποδεκτό μέσα στην αίθουσα ότι δικαίως αποζημιώθηκαν, γιατί υπήρξαν καταστροφές. Τι θα γίνει μ’ αυτούς τους αγρότες που έπρεπε, να πάρουν αυτά τα λεφτά;

Εμείς, πιστεύουμε ότι επειδή δεν είναι σε θέση οι αγρότες να πληρώσουν τις ανακτήσεις, τα χρήματα, επειδή είναι απόφαση του Ευρωπαϊκού Δικαστηρίου, άρα ό,τι και να λέμε εδώ μέσα τώρα, είναι λαϊκισμός απλός, τα λεφτά πρέπει, να δοθούν πίσω, πρέπει να γίνουν όλα με χρήματα από τον κρατικό προϋπολογισμό. Να τα δώσει το κράτος. Αυτή είναι η πρότασή μας.

Επίσης, άκουσα τους εκπροσώπους της Ν.Δ., να μιλούν με δικαιολογίες, να προσπαθούν, να δικαιολογήσουν το αδικαιολόγητο. Δεν δόθηκαν με νόμιμο τρόπο τα λεφτά. Οι ευρωπαίοι δεν είναι κακοί. Δεν έρχονται εδώ, να μας φάνε.

Έγινε λάθος. Όπως και αυτοί είναι λίγο συγκεχυμένοι. Ο ένας εκπρόσωπος είπε να δοθούν σε βάθος χρόνου οι ανακτήσεις, όταν ορθοποδήσει η Ελλάδα και ο άλλος είπε να μην γίνουν καθόλου οι ανακτήσεις. Τα πρακτικά υπάρχουν και μπορούμε να το δούμε. Εμείς θέλουμε να ξέρουμε τι θα γίνει, ακόμη και με αυτούς τους συνεταιρισμούς, όπως ανέφερε και ο κ. Αμυράς, οι οποίοι, τώρα, δεν μπορούν να ανταποκριθούν, ίσως έχουν πτωχεύσει, δεν λειτουργούν, είναι μόνο σφραγίδες, πρέπει να υπάρχουν απαντήσεις. Για να κάνουμε ουσιαστική συζήτηση πρέπει να έχουμε κάτι μπροστά μας.

Ελπίζω, όλα αυτά που σας λέμε, να τα λάβετε υπόψιν και όταν έρθει η επόμενη συζήτηση, τουλάχιστον, για τις συμφωνίες, να γίνει σε καλύτερη βάση δεδομένων. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καρασμάνης.

ΓΕΩΡΓΙΟΣ ΚΑΡΑΣΜΑΝΗΣ: Ευχαριστώ, κυρία Πρόεδρε. Καταρχάς, να ξεκαθαρίσουμε ότι οι αποζημιώσεις που δόθηκαν, την εποχή εκείνη, στους παραγωγούς ήταν νόμιμες και δίκαιες. Είχαν γίνει εξατομικευμένες εκτιμήσεις, απλώς έγιναν λάθη από όλες τις πλευρές, εκείνη την εποχή και παρουσιάστηκε το γνωστό πακέτο, που δεν θα έπρεπε να το παρουσιάσουν κατά αυτόν τον τρόπο.

Τότε -είχα επισημάνει και είναι καταγεγραμμένα τα λόγια μου, στα πρακτικά της Βουλής- ότι έπρεπε να επισπεύσουν, να βγάλουν τα πορίσματα και να αποζημιωθούν οι παραγωγοί. Εκείνες, όμως, τις εξατομικευμένες εκτιμήσεις, τις έβαλαν σε ένα πακέτο και παρουσιάστηκε ως πακέτο ενίσχυσης, γεγονός που ήταν λάθος. Έγιναν λάθη, δεν υπάρχει καμιά αμφιβολία. Δεν πρέπει, όμως, οι παραγωγοί μας να πληρώσουν τα λάθη της πολιτείας και της εκάστοτε πολιτικής ηγεσίας.

Είναι γνωστό, ότι η τότε ηγεσία είχε κάνει προσφυγή στο Γενικό Δικαστήριο, κατά της απόφασης της Επιτροπής, της 7ης Δεκεμβρίου 2011. Αυτή η απόφαση, όμως, απερρίφθη από το Δικαστήριο, τον Ιούλιο του 2014 και μάλιστα έφεραν την απόφαση σε μένα που ήμουν Υπουργός έναν μήνα. Να υπογράψω την απόφαση ανάκτησης. Αρνήθηκα μετά βδελυγμίας. Εγώ έζησα στο διάστημα του εξαμήνου τρομερές καταστάσεις. Χαριτολογώντας, με τους συνεργάτες μου, έλεγα «δεν έζησα τον Τρίτο Παγκόσμιο Πόλεμο», δεν έχασα, όμως, την ψυχραιμία μου. Προσφύγαμε, τον Σεπτέμβριο του 2014, στο Ευρωπαϊκό Δικαστήριο, της Ευρωπαϊκής Ένωσης, με αίτηση αναίρεσης και στις 30 Σεπτεμβρίου καταθέσαμε αίτηση ασφαλιστικών μέτρων. Ενημερώσαμε τον Πρωθυπουργό και του ζητήσαμε να αναλάβει πρωτοβουλίες και να συναντηθεί με τον κ. Γιούνκερ, για να θέσει το θέμα, όμως, μεσολάβησαν οι πολιτικές εξελίξεις και δεν μπόρεσε να γίνει η συνάντηση τον Ιανουάριο.

Από κει και πέρα, κ. Υπουργέ, εγώ σάς καταλαβαίνω, σάς αισθάνομαι. Ωστόσο, πριν ακόμα εκδικαστεί η υπόθεση από το Δικαστήριο, εσείς σπεύσατε, με τροπολογία που καταθέσατε τον Δεκέμβριο, να ανακτήσετε τις ενισχύσεις, τις αποζημιώσεις, προδικάζοντας, έτσι, την τελική απόφαση του Δικαστηρίου, που βγήκε –ειρήσθω εν παρόδω- στις 8 Μαρτίου 2016.

Από και πέρα, ήταν λάθος αυτό που κάνατε, μετά την ψήφιση την τροπολογίας, να βγείτε έξω και να δηλώσετε ότι «με Κυβέρνηση ΣΥΡΙΖΑ και με Αποστόλου δεν υπάρχει περίπτωση να πάρουμε ούτε ένα ευρώ από τους αγρότες». Αυτά καταγράφονται, ακούγονται, στην Ευρώπη και είναι φυσικό και επόμενο να επηρεαστούν πρόσωπα και καταστάσεις.

Εγώ, όμως, πιστεύω, κ. Υπουργέ, ότι πάλι υπάρχει δυνατότητα, να το δούμε το θέμα. Έρχεται μεθαύριο ο κ. Γιούνκερ -21 Ιουνίου, αν δεν κάνω λάθος- θα πρέπει να ενημερώσετε τον Πρωθυπουργό, για όλο αυτό το θέμα, να παρθούν πολιτικές πρωτοβουλίες, ώστε να ενημερωθεί ο κ. Γιούνκερ για όλο το θέμα αυτό, ότι, δηλαδή, δεν υπάρχει δυνατότητα οι παραγωγοί αυτοί να πληρώσουν αυτά τα λεφτά, τα οποία τα δικαιούνταν νόμιμα. Ήταν νόμιμες αποζημιώσεις και είναι καταγεγραμμένα αυτά τα πράγματα μέσα στα πρακτικά της Βουλής. Τα έχω πει από τότε, δεν με άκουσε, όμως, η τότε ηγεσία και ήταν λάθος.

Πρέπει, λοιπόν, να απαλειφθούν οι παραγωγοί και να μην ανακτηθούν από εσάς, γιατί το έχετε δηλώσει. Εγώ τότε αρνήθηκα μετά βδελυγμίας και είπα «προτιμώ να πάω σπίτι μου παρά να πάρω δίκαιες αποζημιώσεις από αυτούς τους παραγωγούς».

Τώρα, έρχομαι σε ένα θέμα που τίθεται τακτικά, ότι οι αποζημιώσεις, που δώσαμε για τα ροδάκινα, είναι παράνομες. Για όνομα του Θεού, το έχω τονίσει κατ’ επανάληψη. Στο πρώτο Συμβούλιο – εγώ ορκίστηκα 15 Ιουνίου και πήγα στο πρώτο Συμβούλιο αρχές Ιουλίου- έθεσα το θέμα ότι έχουμε πρόβλημα εξαγωγών, όχι από το εμπάργκο –το εμπάργκο έγινε 8 Αυγούστου- εγώ είχα ειδοποιήσει και ενημερώσει τους 28 συναδέλφους ότι υπάρχει πρόβλημα εξαγωγών, εξαιτίας της εμπόλεμης κατάστασης της Ουκρανίας. Σε κάθε Συμβούλιο έθετα το θέμα. Τέλος Νοεμβρίου, αρχές Δεκεμβρίου συναντήθηκα με τον κ. Χόγκαν και του ανέλυσα το θέμα. Την 28η Οκτωβρίου, ημέρα εθνική, οι συνεργάτες μου βρίσκονταν στις Βρυξέλλες και έδιναν μάχη για τον φάκελο των 60 εκ.

 Ο κ. Χόγκαν –και το έχω αναρτήσει το δελτίο αυτό, στο Υπουργείο- έκρινε ότι το αίτημα είναι δίκαιο και λογικό και μου είπε «βγες έξω και πες ότι σε στηρίζω». Ο Αναπληρωτής Γενικός Διευθυντής της Ευρωπαϊκής Επιτροπής είπε στα μέλη της ΣΜΕΑ ότι το αίτημα του Υπουργού είναι δίκαιο και θα κάνουμε ότι μπορούμε για να το ικανοποιήσουμε. Υπάρχει, λοιπόν, απόφαση της Ευρωπαϊκής Επιτροπής -έγκριση. Δέκα δελτία υπάρχουν αναρτημένα, πώς δόθηκαν τα χρήματα, κατά τρόπον νόμιμο, κρυστάλλινο και διαφανή και με σφραγίδα της Ευρωπαϊκής Επιτροπής. Να τελειώνουμε με αυτό το θέμα. Ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ: Σας ευχαριστώ, κυρία Πρόεδρε. Είτε ενισχύσεις, είτε αποζημιώσεις είναι εκκρεμότητες για άλλη μια φορά, οι οποίες έρχονται από το παρελθόν. Εν πάση περιπτώσει, είναι η τύχη αυτής της Κυβέρνησης να διορθώνει τις αμαρτίες του παρελθόντος και για άλλη μια φορά θα το παλέψει. Εκείνο, όμως, το οποίο, εγώ δεν μπορώ να αντιληφθώ είναι ότι και πάλι, οι εκπρόσωποι των δύο κομμάτων κουνούν το δάχτυλο, αντί να έρθουν εδώ με νηφαλιότητα, με διάθεση προκειμένου να συμβάλουν, να καταθέσουν κάποιες προτάσεις, για να δοθεί αυτή η μάχη. Έρχονται, δηλαδή, για να απολογηθεί η Κυβέρνηση αυτή για τα δικά τους λάθη; Να ξαναγυρίσουμε, να επαναλάβουμε, ότι την πήγαν τη γεωργία στο 3% κ.λπ. εξαιτίας αυτών των πολιτικών;

Άκουσα με υπομονή και τον τελευταίο ομιλητή και πραγματικά τον εκτιμώ, και άκουσα ότι είπε πως κάποιοι από την Ευρωπαϊκή Ένωση του έδωσαν δίκαιο. Δεν διαφωνώ, αλλά γιατί δεν φροντίσατε αυτές τις απόψεις, αυτών των ανθρώπων, με κάποιο τρόπο να τις πάρετε είτε εγγράφως, είτε με άλλον τρόπο.

ΓΕΩΡΓΙΟΣ ΚΑΡΑΣΜΑΝΗΣ: (ομιλεί εκτός μικροφώνου)

Υπάρχουν έγγραφα.

ΓΕΩΡΓΙΟΣ ΛΑΖΑΡΙΔΗΣ: Ωραία, γιατί δεν τα χρησιμοποιήσατε; Και έρχεται, τώρα, αυτή η Κυβέρνηση να αντιμετωπίσει άλλο ένα πρόβλημα που έρχεται από το παρελθόν. Πραγματικά, δεν το καταλαβαίνω.

ΓΕΩΡΓΙΟΣ ΚΑΡΑΣΜΑΝΗΣ: (ομιλεί εκτός μικροφώνου)

Για το πακέτο «Χατζηγάκη» μιλάτε;

ΓΕΩΡΓΙΟΣ ΛΑΖΑΡΙΔΗΣ: Μιλάω για αυτά, τα οποία είπατε τώρα. Δηλαδή, ότι βρέθηκαν Ευρωπαίοι, οι οποίοι σας είπαν ότι έχετε δίκαιο, θα σας στηρίξω κ.λπ. Αυτό δεν σας είπα;

ΓΕΩΡΓΙΟΣ ΚΑΡΑΣΜΑΝΗΣ: (ομιλεί εκτός μικροφώνου) Για άλλο θέμα είναι αυτό.

ΓΕΩΡΓΙΟΣ ΛΑΖΑΡΙΔΗΣ: Ωραία, εντάξει. Τότε γιατί το συζητάτε εδώ, αφού είναι για άλλο θέμα; Δηλαδή για να δείξετε ότι εκεί είχατε συμπάθεια;

ΓΕΩΡΓΙΟΣ ΚΑΡΑΣΜΑΝΗΣ: Κυρία Πρόεδρε, γίνεται ένας διάλογος για να καταλήξουμε κάπου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Να δοθεί η διευκρίνιση.

ΓΕΩΡΓΙΟΣ ΚΑΡΑΣΜΑΝΗΣ: Ειπώθηκε ότι οι αποζημιώσεις για τα ροδάκινα δόθηκαν παράνομα κι εγώ εξήγησα ότι υπάρχει απόφαση της Ευρωπαϊκής Επιτροπής που είναι με σφραγίδα και λέει ότι με κρυστάλλινο και διαφανή τρόπο δόθηκαν.

ΓΕΩΡΓΙΟΣ ΛΑΖΑΡΙΔΗΣ: Εδώ, όμως, υπάρχει πρόβλημα. Αυτό για το οποίο συζητάμε, σήμερα, δεν έχει να κάνει με αυτό που είπατε. Εκτός αν το είπατε για δημιουργία εντυπώσεων.

ΓΕΩΡΓΙΟΣ ΚΑΡΑΣΜΑΝΗΣ: (ομιλεί εκτός μικροφώνου)

Όχι ειπώθηκε, εδώ, στην αίθουσα προηγουμένως.

ΓΕΩΡΓΙΟΣ ΛΑΖΑΡΙΔΗΣ: Τελοσπάντων, εντάξει, διευκρινίστηκε.

Εγώ πάντως αυτό ήθελα να πω, ότι για άλλη μια φορά αυτή η Κυβέρνηση θα φροντίσει με νηφαλιότητα και με προσοχή να λύσει αυτά τα προβλήματα, που έρχονται από το παρελθόν.

Κλείνοντας, αυτό που θέλω να επισημάνω στη Ν.Δ. είναι, ότι ο συνεταίρος τους σηκώθηκε προηγουμένως και επέρριψε όλες τις ευθύνες ακέραιες σε αυτούς.

Σε αυτά που λέω, εγώ τώρα, δηλαδή, είμαι πολύ πιο ήπιος από τον συνεταίρο τους εν προκειμένω από τον εκπρόσωπο του ΠΑ.ΣΟ.Κ..

Όταν η Ν.Δ. κυβερνούσε και το ΠΑ.ΣΟ.Κ. ήταν «στα κάγκελα» και πίεζε τότε την Κυβέρνηση, φταίει αυτή η Κυβέρνηση; Δεν ξέρω, δηλαδή, τι θα δούμε ακόμη!

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ουρσουζίδης.

ΓΕΩΡΓΙΟΣ ΟΥΡΣΟΥΖΙΔΗΣ: Κυρία Πρόεδρε, δεν θα μακρυγορήσω, αλλά απλώς θέλω να τονίσω, ότι αυτή η Κυβέρνηση πληρώνει τις λάθος επιλογές - για να το πω ευγενικά - των προκατόχων της, για να μην πω κάποια πιο «βαριά» κουβέντα. Αυτή είναι η αλήθεια.

Ειπώθηκαν αρκετά πράγματα, όμως υπάρχει κάτι το οποίο είναι τελεσίδικο.

Ασκήθηκαν τα ένδικα μέσα και αποφάνθηκαν.

Ποια είναι η επιλογή μας;

Ακούστηκε εδώ, ότι δεν φταίνε οι αγρότες.

 Ποιος τολμά να ομολογήσει εδώ και να πει, ότι φταίει ο αγρότης;

 Δεν υπάρχει αυτό στο λεξιλόγιο των Βουλευτών μας.

Όμως, η πραγματικότητα είναι, ότι δόθηκαν χρήματα με τρόπο, που προκάλεσαν αυτό το αποτέλεσμα και σήμερα πρέπει εγώ να απολογηθώ στους αγρότες σε μια ιδιαίτερα δύσκολη οικονομική συγκυρία, ότι πρέπει να επιστρέψουν λεφτά, όταν δεν έχουν λεφτά και αυτό το γνωρίζουν οι πάντες.

Τους διαφεύγει, βέβαια, το γεγονός και λένε πολλά για τη διακυβέρνηση ΣΥΡΙΖΑ-ΑΝ.ΕΛ. το τελευταίο ενάμιση χρόνο, όμως ο ΟΠΕΚΕΠΕ έφερε σε πέρας το έργο το 2015 χωρίς ούτε ένα ευρώ πρόστιμο.

Αυτή είναι μια αλήθεια, η οποία δεν ακούγεται.

Μέχρι στιγμής, ότι ανέφερα είναι η πραγματικότητα.

Διαπιστώνω ακόμη μια φορά, ότι πραγματικά έχετε έλλειμμα ευθύνης απέναντι στο κακό που προξενήσατε στους Έλληνες αγρότες και αυτή είναι μια μεγάλη αλήθεια.

Όταν θα μάθετε να αναγνωρίζετε τα λάθη σας, τότε θα αποκτήσετε ξανά πρόσβαση στην εξουσία.

Τώρα δεν έχετε καμία τύχη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ: Κύριε Υπουργέ, θα ήθελα να ρωτήσω, εάν αυτό το ποσό είναι δάνειο με εγγύηση του Ελληνικού Δημοσίου, δηλαδή, τα 120 εκατ. και με ποιόν τρόπο δόθηκε.

Ζητώ μια διευκρίνιση, διότι πραγματικά δεν το γνωρίζω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Καταρχήν, να ξεκαθαρίσουμε ένα πράγμα.

Συγκυβερνήσατε τα προβλήματά σας και εκτός συγκυβέρνησης πάλι είχατε τα προβλήματα σας.Βρείτε τα, λοιπόν, μεταξύ σας. Το θέμα είναι πάρα πολύ απλό.

Κύριε Καρασμάνη, στις 16 Ιουλίου του 2014, δηλαδή, 16 μέρες μετά τη θητεία σας στην Προεδρία της Ε.Ε. έχουμε μια τελεσίδικη απόφαση, που αφορά στο πακέτο Χατζηγάκη, την οποία έχω στα χέρια μου.

Η απόφαση αυτή έχει κριθεί αμετάκλητα γνωμοδότηση του Νομικού Συμβουλίου του κράτους.

ΓΕΩΡΓΙΟΣ ΚΑΡΑΣΜΑΝΗΣ: Κύριε Υπουργέ, τότε εμείς πώς κάναμε τις προσφυγές μας;

Πώς κάναμε προσφυγή στο Ευρωπαϊκό Δικαστήριο;

Πώς κάναμε ασφαλιστικά μέτρα;

Πώς ασκήσαμε αυτά τα ένδικα μέσα;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Λέει, λοιπόν, το Νομικό Συμβούλιο του Κράτους, ότι « σε όλες αυτές τις υποθέσεις, δεδομένου ότι οι αποφάσεις της Επιτροπής είναι άμεσα εκτελεστές και έχουν πλέον επικυρωθεί αμετακλήτως από τα δικαστήρια της Ε.Ε., η Ελληνική Δημοκρατία υποχρεούται να ανακτήσει από τους κατονομαζόμενους από την Επιτροπή δικαιούχους, έντοκα όλα τα ποσά, που κρίθηκαν ως κρατικές ενισχύσεις μη συμβατές προς το εργασιακό δίκαιο».

Εσείς πείτε τα, όπως θέλετε.

Εδώ υπάρχει μια τελεσίδικη απόφαση, η οποία είναι άμεσα εκτελεστή.

Πιο κάτω λέει «σε τυχόν μη συμμόρφωση της ελληνικής δημοκρατίας με το διατακτικό των αποφάσεων αυτών, δηλαδή, την πραγματική ανάκτηση κατά τα οριζόμενα πλέον στο Κανονισμό 1589/2015», είναι συγκεκριμένος ο Κανονισμός αυτός, ο οποίος επιβάλλει και το τρόπο με τον οποίο θα ανακτηθούν.

Καταλήγοντας λέει, ότι «αν λοιπόν δεν υπάρξει απαρέγκλιτα η επιστροφή της παράνομης και ασυμβίβαστης ενίσχυσης, αυτό θα αποτελεί προϋπόθεση για τη μη χορήγηση νέας ενίσχυσης».

Όποιοι το καταλαβαίνουν, το καταλαβαίνουν.

Πιο απλά δεν μπορεί να ειπωθεί.

Έχουμε, λοιπόν, αγαπητοί συνάδελφοι, μια συγκεκριμένη απόφαση, η οποία ουσιαστικά έλεγε ότι « από 725.000 αγρότες που πήραν χρήματα μέσα από το συγκεκριμένο πακέτο, δηλαδή, 421 εκατ. να επιστραφούν». Αυτή είναι η απόφαση.

Στη σχετική διαδικασία οπωσδήποτε υπήρξαν περιπτώσεις ανθρώπων που πέθαναν, υπήρξαν περιπτώσεις αγροτών που πήραν μικρά ποσά και τα οποία μόνο η διαδικασία είσπραξής τους είχε περισσότερες δαπάνες από τα συγκεκριμένα και τελικά η απόφαση που έχει φτάσει μέχρι σήμερα – να μην αναφέρω όλα τα στάδια - είναι εκεί που υπήρχαν οι 725.000 αγρότες, καταλήγουμε - επαναλαμβάνω, ότι δεν έχει ολοκληρωθεί η διαδικασία - σε 85.000 αγρότες, πράγμα που έχει γίνει δεκτό στη σχετική διαπραγμάτευση - να χρησιμοποιήσουμε και το τελευταίο De minimis - για να πάρουμε τα 240 εκατ..

Αυτό, λοιπόν, το ποσό έχουμε μπροστά μας.

Τώρα στη σχετική συζήτηση, όπως αντιλαμβάνεστε, διότι εγώ αγαπητοί συνάδελφοι είχα και την ατυχία στο Συμβούλιο Υπουργών να μην ασχολούμαι με τίποτα άλλο, παρά με τις ανακτήσεις, τους καταλογισμούς, τις δημοσιονομικές διορθώσεις, τα πρόστιμα και τις συμφωνίες, τόσο που με έχουν χαρακτηρίσει, ότι όλο με τέτοια ασχολούμαι.

Αυτό γίνεται εκ των πραγμάτων, διότι είναι ζητήματα που καίνε.

Είπατε πριν πως φέρατε την τροπολογία, την είχατε ετοιμάσει και έρχεστε σήμερα και, βεβαίως, προετοιμαζόμαστε και εξετάζουμε όλες τις δυνατότητες και στη σχετική διαπραγμάτευση που κάνουμε, προσπαθούμε να τους πείσουμε όσο το δυνατόν να είναι πιο ήπιες οι επιπτώσεις.

Αγαπητοί συνάδελφοι, πήραμε την απόφαση αυτή με τον τρόπο είσπραξης.

Ποιοι κυβερνούσαν το 2013;

Δεν υπήρχε η συγκυβέρνηση;

Ο ν.4152/2013 στο άρθρα 22 του Κώδικα Διοικητικής Δικονομίας, έλεγε τους τρόπους, μέσα από τους οποίους θα γίνει η ανάκτηση όλων αυτών των ποσών.

Ξέρετε τι τρόπους είχε;

Αυτούς που προβλέπει η διαδικασία αναγκαστικής είσπραξης, σύμφωνα με την ελληνική νομοθεσία, δηλαδή, πάρα πολύ απλά να αρχίσουμε τους πλειστηριασμούς, τις κατασχέσεις και όλα τα υπόλοιπα.

Αυτά λέγατε εσείς και υπάρχει σχετικός νόμος.

Ερχόμαστε, λοιπόν, εμείς και φτιάχνουμε μια Υπουργική Απόφαση, η οποία συνδέεται μέσα από τις ενισχύσεις βάζοντας και σε ένα βάθος χρόνου και όντως - για να είμαστε ξεκάθαροι - άλλο είναι η βασική ενίσχυση, που είναι μια φορά το χρόνο και άλλο είναι να μπεις σε διαδικασίες αναγκαστικής είσπραξης μέσω των Δ.Ο.Υ.. Είναι το ίδιο; Πρέπει να γινόμαστε κατανοητοί.

Ερχόμαστε, λοιπόν, εμείς και λέμε τώρα, το αν δεν συναινέσουμε, τι σημαίνει, κύριε Αμυρά;

Σας είπα προηγουμένως, εάν δεν συναινέσουμε, τι σημαίνει.

Τώρα, το αν είναι δίκαιες οι ανακτήσεις ή όχι.

Εγώ έχω ξεκαθαρίσει από την αρχή και μάλιστα, το έλεγα και τότε, γιατί ήμουν υπεύθυνος από πλευράς του ΣΥΡΙΖΑ για τα αγροτικά θέματα ότι οι αγρότες είχαν πρόβλημα. Είχαν πρόβλημα και λόγω μειωμένου εισοδήματος, πράγμα που βεβαίως χρειαζόταν ενίσχυση, υπήρχε αυτή η διαδικασία και βεβαίως, υπήρχαν και οι ζημιές, όπως πολύ ορθά είπε ο Νίκος Παπαδόπουλος.

Άλλο αυτό, άλλο το να μπει σε μια διαδικασία, άλλωστε το έχω τονίσει πολλές φορές, υπάρχει μια κανονιστική διαδικασία, δεν μας αρέσει; Είναι θέμα της Ευρωπαϊκής Επιτροπής, της Ε.Ε..

Αντιλαμβάνεστε ότι όλοι εμείς, τουλάχιστον του λεγόμενου τόξου, του φιλοευρωπαϊκού, αυτά υποτίθεται, ότι τα σεβόμαστε, τα υπηρετούμε. Έτσι; Μην παριστάνουμε ότι «άντε να φέρουμε μια τροπολογία, να μείνει να πάρουμε».

Τι πάει να πει, να μην τα πάρουμε; Με ποια διαδικασία, για πέστε μου; Διαδικασία De Minimis, δηλαδή να τα δώσουμε, μέσω της διαδικασίας De Minimis στους αγρότες, για να μας τα δώσουν; Τι σημαίνει διαδικασία De Minimis; Σημαίνει η διαδικασία, η οποία θα περάσει, μέσα από την Ευρωπαϊκή Επιτροπή για να εγκριθεί.

Υπάρχει περίπτωση να πάρουμε έγκριση; Θα τους πούμε, να μας το εγκρίνετε; Είναι αυτό που κάνουμε με το De Minimis, που το κάναμε ήδη στα δυο, που σας προανέφερα, έρχομαι λοιπόν και επαναλαμβάνω αυτό που σας είπα.

Όταν διαπραγματεύεσαι, σας είπα τι μου είπαν: Επιτέλους, κύριε Υπουργέ, δεν θα δείξετε και εσείς ότι σέβεστε αυτές τις αποφάσεις κάποια στιγμή; Συνεχώς να προσπαθούμε να ξεφύγουμε, γιατί αυτό γινόταν, δεν γίνεται.

Επειδή είπατε για μένα: «Είπες ότι δεν θα πάρω από τους αγρότες» 725.000 αγρότες και παίρνουμε από 12.000, δηλαδή το 1,65%, θεωρείτε ότι αυτό είναι «παίρνουν τα χρήματα από τους αγρότες»;

Τώρα παίρνουμε από 1,5% των αγροτών, παίρνουμε από 12.000, μένουν δηλαδή άλλοι 70.000 αγρότες, είμαστε στο κομμάτι ουσιαστικά, μεταξύ 2000 και 5000, αυτό είναι τώρα, το κομμάτι, το οποίο μένει εκτός για να καλύψει τα συγκεκριμένα χρήματα. Εμείς θα το διαπραγματευτούμε. Καταλάβατε;

Διότι, έχουμε πάρει την έγκριση τους για να πάρουμε τα συγκεκριμένα χρήματα τα 40 εκατ. να προχωρήσουμε και από κει και πέρα, σας είπα προηγουμένως, εκτός και αν δεν το καταλάβατε, η διαπραγμάτευση θα συνεχιστεί.

Εκείνο που θα αναζητήσουμε είναι αν στη διαδικασία συνεννόησης και ανταλλαγής επιστολών μεταξύ Ελληνικής Δημοκρατίας και Ευρωπαϊκής Επιτροπής, εάν τηρήσαμε σωστή στάση.

Είναι κομψή η φράση μου, εάν τηρήσαμε σωστή στάση, διότι φαίνεται, ότι η πληροφόρηση στο σύνολο της που έφευγε από εδώ, δεν έφτανε εκεί. Δεν μπορώ να σας πω περισσότερα. Γιατί μέσα από μια διαδικασία τέτοια, όταν πραγματικά έχεις ένα τεράστιο πρόβλημα και προσπαθείς να ξεφύγεις με τέτοιου είδους τρίπλες, είναι αδιανόητο.

Αγαπητοί συνάδελφοι, όλα είναι υπό διαρκή έλεγχο.

Επομένως, εμείς συνεχίζουμε με αυτή τη διαδικασία. Εγώ τουλάχιστον έχω αντιληφθεί, ότι ένα μέρος συμφωνεί με την πρόταση καταθέτουμε.

Λοιπόν εμείς προχωράμε. Όποιος αντιλήφθηκε, όποιος κατάλαβε- κατάλαβε. Όποιος δεν κατάλαβε, εμείς θα προχωρήσουμε σε αυτή τη διαδικασία, για να είμαστε πλέον σε άλλη βάση, στα επόμενα κομμάτια και μην ξεχνάτε ότι έχουμε και άλλα κομμάτια που αφορούν τις δημοσιονομικές διορθώσεις. Τα πρόστιμα είναι περίπου ενάμισι δις.

Εκείνο που θέλω, όμως αν μπορούμε σήμερα να συμφωνήσουμε, είναι ένα πράγμα. Να σας στείλουμε εμείς, ένα πλαίσιο αντιμετώπισης, αυτό που αφορά γενικότερα την κατάσταση που υπάρχει τους συνεταιρισμούς, στα χρέη, σε όλο αυτό το κομμάτι και να ακούσουμε και τις δικές σας προτάσεις για το πως θα τα αντιμετωπίσουμε; Να συμφωνήσουμε σε αυτό;

Βεβαίως, να είμαστε ειλικρινείς, ότι μέσα από αυτά ενδέχεται να προκύψουν και ποινικού χαρακτήρα επιπτώσεις.

Εγώ σας προετοιμάζω, ότι εμείς προετοιμαζόμαστε να ζητήσουμε τη διακομματική συναίνεση πάνω στο μεγάλο πρόβλημα των συνεταιρισμών. Είναι μεγάλο πρόβλημα και δεν μπορούμε να λειτουργήσουμε στον αγροτικό χώρο, εάν δεν έχουμε συνεταιρισμούς ή εάν δεν έχουμε ομάδες παραγωγών ή αν δεν έχουμε γενικά τη συνεργατική λειτουργία.

Αγαπητοί συνάδελφοι, αντιληφθήκατε εσείς, ότι φέραμε το σχέδιο νόμου για τους συνεταιρισμούς, θέλοντας να αλώσουμε τους συνεταιρισμούς; Όλα αυτά που ακούστηκαν.

Από την πρώτη μέρα μέχρι το τέλος επιχειρούσαμε να συνεννοηθούμε. Και δεν μπορέσαμε να συνεννοηθούμε.

Σχέδιο Διακυβέρνησης για τον αγροτικό χώρο, έχουμε κ. Κασαπίδη και το έχουμε καταθέσει και στους θεσμούς, έχει εγκριθεί και μάλιστα «μετ’ επαίνων».

Με ακούει τώρα και ο εκπρόσωπος του ΚΚΕ.

 Τελειώνω, κλείνοντας ότι αυτό το κομμάτι των ανακτήσεων είναι πάρα πολύ σοβαρό και θέλω να πω, ότι πρέπει να γίνει ένα μάθημα στον πολιτικό κόσμο, να λειτουργεί με ευθύνη την οποία πρέπει να τη διατηρεί μέχρι τέλος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καρασμάνης.

ΕΥΑΓΓΕΛΟΣ ΑΠΟΣΤΟΛΟΥ( Υπουργός Ανάπτυξης και Τροφίμων): Ένα λεπτό κυρία Πρόεδρε.

Κύριε Τζελέπη, πάρα πολλά δάνεια από αυτά έχουν δοθεί με την εγγύηση του ελληνικού δημοσίου. Είναι τόσο μπερδεμένη η κατάσταση αυτών των δανείων που έχοντας την εγγύηση του δημοσίου, κάπου υπάρχει ένα πρόβλημα, αν θα τα εισπράξουμε εμείς από τους συνεταιρισμούς, όταν ουσιαστικά από την άλλη πλευρά, τα πληρώνει το ίδιο το δημόσιο.

Είναι θέμα που θέλει ανάλυση. Θα τα δούμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καρασμάνης, για ένα λεπτό.

ΓΕΩΡΓΙΟΣ ΚΑΡΑΣΜΑΝΗΣ: Ευχαριστώ. Κύριε Υπουργέ, εγώ αντιλαμβάνομαι στη δυσχερή θέση που βρίσκεστε, αλλά υπάρχει μια συνέχεια στο Κράτος.

 Εκείνο όμως, που δεν μπορώ να καταλάβω, είναι γιατί επιμένετε και να λέτε, ότι η απόφαση του Γενικού Δικαστηρίου ήταν τελεσίδικη.

Τότε πως εμείς με το Νομικό Συμβούλιο του Κράτους προσφύγαμε στις 19 Σεπτεμβρίου του 2014 και ασκήσαμε, αίτηση αναίρεσης στο Ευρωπαϊκό Δικαστήριο;

Πώς καταθέσαμε στις 30 Σεπτεμβρίου, αίτηση ασφαλιστικών μέτρων και πως εσείς κύριε Υπουργέ, το Μάρτιο καταθέσετε αίτηση στη γραμματεία του Γενικού Δικαστηρίου για επίσπευση της δίκης; Και η απόφαση, η τελεσίδικη βγήκε στις 8 Μαρτίου του 2016. Αυτή είναι η πραγματικότητα.

Από εκεί και πέρα εγώ αντιλαμβάνομαι, κύριε Υπουργέ, τη δυσχερή θέση που βρίσκεται, όμως πρέπει να πάρουμε πολιτικές πρωτοβουλίες. Από τη στιγμή που έρχεται ο κ. Γιούνκερ στις 21 Ιουνίου, θα πρέπει να ενημερώσουμε τον Πρωθυπουργό. Δεν μπορούν να ανακτηθούν αυτά τα χρήματα, διότι τα χρήματα που παίρνουν οι αγρότες είναι νόμιμα και δίκαια. Υπάρχουν οι εξατομικευμένες εκτιμήσεις στον ΕΛΓΑ, που φαίνεται αυτό το πράγμα.

Από την άλλη πλευρά, υποσχεθήκατε εσείς προσωπικά με δήλωσή σας, ότι δεν θα πάρετε τα χρήματα πίσω. Πώς θα τους πείσουμε τους αγρότες ότι υπάρχει μία διαδικασία καθαρή και νόμιμη και δίκαιη; Υπάρχει ένα πρόβλημα αναξιοπιστίας.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Κύριε Καρασμάνη, δεν σας έχω μέχρι τώρα απευθύνει χαρακτηρισμούς αναξιοπιστίας, ασυνέπειας, αν και ξέρετε ότι έχω πάρα πολλά παραδείγματα για να το κάνω. Στις 8/3/2016, όντως υπήρχε η απόφαση. Έχουνε εξαντληθεί όλες οι δυνατότητες, δεν θέλησα να διαβάσω όλη τη σελίδα και γι’ αυτό σας είπα ότι πλέον έχει κριθεί αμετακλήτως η συγκεκριμένη απόφαση. Αυτό σας το είπα προηγούμενα, τώρα εάν εσείς δεν θέλετε ή αν θεωρείτε ότι εμείς μπαίνουμε σε μία διαδικασία διαπραγμάτευσης για να μειώσουμε τα ποσά, νομίζετε ότι εσείς με την αίτηση αναίρεσης που κάνατε ότι θα απέρριπταν κάτι, το οποίο όταν ήσασταν στην Προεδρεία, πέρασε από μπροστά σας και δεν το είδατε, τι να σας πω.

ΓΕΩΡΓΙΟΣ ΚΑΡΑΣΜΑΝΗΣ: Δεν πέρασε τίποτα από την Προεδρεία. Εγώ τουλάχιστον στο 10ήμερο που ήμουν, γιατί η Προεδρεία τελείωσε στις 17 Ιουνίου κι εγώ ορκίστηκα στις 15 Ιουνίου. Για να το ξεκαθαρίσουμε, δεν πέρασε τίποτα από την Επιτροπή. Αν υπάρχει μία απόφαση, μία μονογραφή από πλευράς μου, εγώ θα υποβάλλω παραίτηση, αλλά εσείς πώς σπεύσατε και καταθέσατε αίτηση στην Γραμματεία του δικαστηρίου και ζητούσατε επίσπευση της δίκης, η οποία τελεσίδικε στις 8 Μαρτίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Αυτό που θα πω είναι πιο πολύ διαδικαστικού χαρακτήρα. Δεν ξέρω, εάν μπορείτε στο σημείωμα που θα μας κάνετε ή εάν κρίνετε ότι δεν γίνεται τώρα στην επόμενη συνεδρίαση που θα κάνουμε για τα επόμενα θέματα, να μας πείτε και τι γίνεται με το πόρισμα για τα «μαϊμού» πιστοποιητικά βιολογικής καλλιέργειας που έδινε ένας οργανισμός πιστοποίησης, γιατί και εκεί αγαπητοί συνάδελφοι θα μας έρθει «κεραμίδα» της ανάκτησης, γύρω στα 8,5 εκατομμύρια ευρώ για 2,5 χιλιάδες αγρότες που έπαιρναν «μαϊμού» πιστοποίηση.

Αν έχει συνεδριάσει η Επιτροπή, που νομίζω ότι προΐσταται ο Γενικός Γραμματέας και πού είμαστε σε αυτό το θέμα; Είναι πολύ σημαντικό ζήτημα όχι μόνο για τους καταναλωτές, αλλά φαντάζομαι και κυρίως για τους βιολογικούς καλλιεργητές, τους υγιείς, τους σωστούς και βεβαίως για τις υπόλοιπες εταιρείες πιστοποίησης. Κάποιες εταιρείες πιστοποίησης βιολογικών προϊόντων κάνουν σωστά τη δουλειά τους, κάποιες με άλλες αδιαφανείς διαδικασίες εξέδιδαν τα «μαϊμού», πλαστά πιστοποιητικά και να πάλι είμαστε μπροστά στο πρόβλημα. Υπάρχει πόρισμα των οργανισμών πιστοποίησης του προγράμματος «ΔΗΜΗΤΡΑ» και του ΕΣΥ.

Εδώ είναι ένα θέμα μικρότερο μεν σε μέγεθος, αλλά ίδιας απαξίας που μειώνει και την προσπάθεια των αυθεντικών βιολογικών καλλιεργητών, αλλά βεβαίως υπονομεύει και τη δική σας πολιτική στο Υπουργείο. Άρα, κύριε Υπουργέ, θέλουμε μία ξεκάθαρη και συγκεκριμένη ενημέρωση επ’ αυτού, γιατί πρόκειται για σκάνδαλο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Επειδή έχουμε τον Υπουργό σήμερα μαζί μας και επειδή τα θέματα που τρέχουν, κύριε Υπουργέ, είναι πραγματικά φλέγοντα, θέλω να μας πείτε, σας παρακαλώ, με δεδομένη την παραίτηση από τον ΟΠΕΚΕΠΕ του κ. Μωϊσίδη και όλη αυτή την αναστάτωση που επικρατεί με τις 200.000 και πλέον δηλώσεις ΟΣΔΕ, οι οποίες δεν έχουν υποβληθεί, την παράταση που έχετε δώσει στη μεταβίβαση των δικαιωμάτων των αγροτών.

Θέλω να μας πείτε, πραγματικά, τι μέλλει γενέσθαι με τους αγρότες, οι οποίοι έχουν στην κατοχή τους αυτό τον μικρό κλήρο, τον οποίο καλλιεργούν και είναι ταυτόχρονα συνταξιούχοι και επειδή δεν έχει βγει ερμηνευτική εγκύκλιος, όπως πολύ καλά γνωρίζετε, αν θα τους περικοπεί η σύνταξη. Βεβαίως, είναι πλέον σίγουρο ότι θα τους περικοπεί το 60% της σύνταξής τους. Τι θα γίνει με αυτούς που θα σπεύσουν τώρα είτε να μεταβιβάσουν για να μη χάσουν τη σύνταξή τους και τι θα γίνει με αυτούς, τους οποίους θα μεταβιβαστούν; Θα υπάρχουν τα πρόστιμα του 3% επί τις βασικής και το 1% επί του πρασινίσματος;

Θέλουμε μία απάντηση και για ποιο λόγο δεν δόθηκε μία περαιτέρω παράταση από τις 15 Ιουνίου, αφού όπως βλέπατε οι εξελίξεις και οι νομοθετικές δεν μπορούσαν να προλάβουν τις προθεσμίες; Γιατί θα πρέπει να υποστούν πρόστιμα, εκτός και αν δεν υποστούν; Θα κρατηθούν πρωτόκολλα;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Προσπάθησα σε αυτή τη διαδικασία, όσο τον δυνατόν, η συζήτηση να εξελιχθεί κατά τρόπο που να μη δημιουργήσει πρόβλημα στον αγροτικό χώρο. Πρέπει να τον υπερασπιστούμε και με μικροπολιτικές και μικροκομματικές επιδιώξεις, δεν τον υπερασπιζόμαστε.

Κύριε Αμυρά, το ξέρω κι εγώ ότι υπάρχει ένα πόρισμα, το βλέπουμε, το συζητάμε. Μην ξεχνάμε ότι πρόκειται για τη βιολογική γεωργία που ουσιαστικά είναι το μεγαλύτερο εργαλείο υπεράσπισης που έχουμε αυτή την ώρα των αγροτικών προϊόντων στις διεθνείς αγορές. Το θέμα είναι πάρα πολύ σοβαρό. Δεν υπάρχει τίποτα που να κρυφτεί. Θα έρθει η ώρα που και το πόρισμα θα πάρετε και όλα θα γίνουν. Επιτρέψτε μας όμως επειδή είναι μία διαδικασία που τώρα γίνεται, προσπαθούμε όσο το δυνατόν να μην πληγώσουμε τον αγροτικό χώρο. Δεσμεύομαι ότι οπωσδήποτε θα γίνει γνωστό και θα υπάρξουν οι αντίστοιχες επιπτώσεις.

Δεύτερον, κυρία Αραμπατζή, τις προθεσμίες και τις παρατάσεις των προθεσμιών τις αποφασίζει ο Επίτροπος Γεωργίας, δεν τις αποφασίζουμε εμείς. Πριν λίγο καιρό ανακοινώθηκε από τις 15 Μαΐου να πάμε στις 15 Ιουνίου. Δεν λέω ότι το κάνατε εσείς, άρχισαν να λένε «ο «Αποστόλου επειδή στην Επιτροπή υποστήριξε αίτημα άλλων χωρών, της Πολωνίας και άλλων χωρών να έχουμε ένα μήνα παράταση, δεν μπορεί να τα καταφέρει για τις δηλώσεις και πήγε και ζήτησε παράταση από την Ευρωπαϊκή Επιτροπή».

Η Ευρωπαϊκή Επιτροπή δίνει τις παρατάσεις. Αν έχουν λήξει οι ημερομηνίες, έχουν λήξει. Από εκεί και πέρα εγώ θέλω να επαναλάβω κάτι που προχθές δώσαμε στη δημοσιότητα και πάλι, όσοι αγρότες υπέβαλλαν δικαιώματα που είχαν, αυτά τα δικαιώματα θα συνεχίσει η Κυβέρνηση να τα διεκδικεί και να τα υπηρετεί.

Δεν έχω να πω τίποτα άλλο. Ότι και να πείτε δεν πρόκειται να συνεχίσω την κουβέντα. Να είμαστε λίγο προσεκτικοί, όσον αφορά ιδιαίτερα τις προθεσμίες, διότι διαρκώς, κύριε Τζελέπη, φωνάζετε «παράταση, παράταση» που σημαίνει παράταση και στις πληρωμές και έρχεται ο Επίτροπος Γεωργίας προχθές και λέει όλες οι χώρες έχουν πρόβλημα πληρωμών, παράταση μέχρι τις 15 Οκτωβρίου. Εμείς ολοκληρώνουμε τη διαδικασία και όλες οι χώρες της Ε.Ε. δεν μπορούν να πληρώσουν και πάνε στις 15 Οκτωβρίου και εμείς είμαστε διαρκώς κατηγορούμενοι, διότι εσείς αποδεχτήκατε έναν τρόπο εφαρμογής της νέας ΚΑΠ που δημιουργεί πάρα πολλά προβλήματα όχι μόνο στην Ελλάδα αλλά σε όλες τις χώρες.

ΓΕΩΡΓΙΟΣ ΚΑΡΑΣΜΑΝΗΣ: Κύριε Υπουργέ, ανοίγουμε θέματα. Θέλετε να μιλήσουμε για τη νέα ΚΑΠ; Να μιλήσουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Καρασμάνη, θα κάνουμε και άλλη συζήτηση.

Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ: Θα περιοριστώ για τις ανακτήσεις. Θα ήθελα και πάλι να σας ρωτήσω κύριε Υπουργέ. Το νέο de minimis μπορούμε να το χρησιμοποιήσουμε για να καλύψουμε ένα μέρος όπως έγινε με τα 105 εκατ. που τα δέχτηκε η Ε.Ε. να γίνει χρήση του de minimis;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Όταν σας λέω ότι θα κάνουμε διαπραγματεύσεις, ποιο εργαλείο μπορούμε να χρησιμοποιήσουμε στις διαπραγματεύσεις; Δεν θα είναι αυτό το υπ’ αριθμόν ένα εργαλείο;

ΜΙΧΑΗΛ ΤZΕΛΕΠΗΣ: Ωραία, άρα δεν προχωράτε σε ανακτήσεις μέχρι να κάνετε τις διαπραγματεύσεις, ούτε πάνω από 5000. Αυτό μας λέτε τώρα.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Εάν σας είπα αυτό, τότε δεν καταλάβατε.

ΜΙΧΑΗΛ ΤZΕΛΕΠΗΣ: Μάλλον, εσείς δεν ξέρετε τι λέτε, τώρα. Με συγχωρείτε, τώρα, Υπουργέ, αλλά όταν λες ότι συνεχίζεις τις διαπραγματεύσεις, δεν κάνεις χρήση και αυτών, λοιπόν και συνεχίζεις, ε, λοιπόν, θα τα εισπράξεις, μάλλον, όλα τα χρήματα, στο τέλος, βήμα βήμα.

Ένα άλλο ζήτημα, για να ξεκαθαριστεί και αυτό. Επειδή ακούμε εδώ ότι αν μέσα στο 2014, έγιναν αιτήματα αναίρεσης, γενικό δικαστήριο της Ε.Ε., είχε κλείσει το θέμα.

Μπορούμε να έχουμε αυτή την αλληλογραφία; Κοινοβουλευτικά να κατατεθεί η αλληλογραφία του 2014 και 2015, για το τι έγινε για τις ανακτήσεις από την πλευρά του Υπουργείου, με την τέως πολιτική ηγεσία και την νυν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Σαχινίδης, έχει το λόγο.

ΙΩΑΝΝΗΣ ΣΑΧΙΝΙΔΗΣ: Κύριε Υπουργέ, μόνο μία ερώτηση και μια επισήμανση.

Μας είπατε ότι ήταν τελεσίδικη αυτή η απόφαση. Αποκλείετε, δηλαδή, αυτά τα χρήματα, τα 40 εκατομμύρια ευρώ, να μην παρθούν από τους αγρότες και να δοθούν με κάποιον άλλο τρόπο, με οποιοδήποτε άλλο τρόπο; Να βρει, δηλαδή, κάποιο άλλο ισοδύναμο η Ελληνική Κυβέρνηση;

Επειδή, μάλλον, οι κύριοι της Ν.Δ., έχουν εντολές να μην αναφέρουν, καν, το όνομά μας, της Χρυσής Αυγής, προηγουμένως, ο κ. Καρασμάνης, αναφέρθηκε για παράνομα ροδάκινα, κάτι που είχε την εντύπωση ότι το ανέφερα εγώ.

ΓΕΩΡΓΙΟΣ ΚΑΡΑΣΜΑΝΗΣ: Δεν είπα για εσάς.

ΣΤΑΥΡΟΣ ΑΡΑΧΩΒΙΤΗΣ: Δεν χρειάζεται να το πείτε, εγώ το είπα, προηγουμένως.

ΓΕΩΡΓΙΟΣ ΚΑΡΑΣΜΑΝΗΣ: Ωραία, εντάξει.

ΣΤΑΥΡΟΣ ΑΡΑΧΩΒΙΤΗΣ: Δεν αναφέρθηκα σε παράνομες καταβολές, αναφέρθηκα ότι, ίσως, ήταν παράνομο το ότι δόθηκαν δύο μέρες πριν τις εκλογές. Εδώ, κύριε Υπουργέ, θα πρέπει να μεριμνήσετε…

ΓΕΩΡΓΙΟΣ ΚΑΡΑΣΜΑΝΗΣ: Η διαδικασία ήταν εξαμήνου, κύριε συνάδελφε.

ΣΤΑΥΡΟΣ ΑΡΑΧΩΒΙΤΗΣ: Θα πρέπει να παρθεί απόφαση, κάποια στιγμή, να γίνει νόμος του κράτους, κύριε Υπουργέ, να απαγορευθεί να δίδονται οποιασδήποτε αποζημιώσεις και επιδοτήσεις, προεκλογικά.

Ο λόγος που δόθηκαν αυτά ήταν ένας και μοναδικός. Δεν ήθελα να το αναφέρω, είναι αναγκασμένος να το αναφέρω, γιατί πρέπει πρώτα να προστατεύσω και τον εαυτό μου, αλλά και το κόμμα που εκπροσωπώ.

Η Χρυσή Αυγή, στις τελευταίες εκλογές, είχε διπλασιάσει το ποσοστό της στο Νομό Πέλλας, ήταν και ο λόγος υπουργοποίησης του κ. Καρασμάνη. Για δεκαεννιά συναπτά έτη, εκλεγόταν, ως πρώτος Βουλευτής, στο Νομό Πέλλας και δεν είχε κριθεί άξιος, μέχρι τότε, από την Ν.Δ., για να υπουργοποιηθεί και έγινε, επειδή πήραμε το διπλάσιο ποσοστό, σε όλη την Ελλάδα. Βγήκαμε πρώτος νομός σε αύξηση του ποσοστού πανελλαδικά, η Χρυσή Αυγή.

Επειδή δεν αναφέρθηκα σε παράνομες καταβολές, είπα και υπάρχει στα πρακτικά ότι θα πρέπει, κάποια στιγμή, επειδή υπάρχει ανησυχία στον αγροτικό κόσμο, το διευκρινίζω για να μην υπάρχουν παρεξηγήσεις, κύριε Καρασμάνη, ότι εάν και εφόσον, όλα αυτά τα χρήματα, επειδή ήταν αυτή η περίοδος του εμπάργκο και του πολέμου στην Ουκρανία, κάποια στιγμή, επειδή δόθηκαν προεκλογικά, να διευκρινίζουμε κάποια πράγματα, μήπως δεν ήταν και αυτά με το σωστό τρόπο. Δεν μίλησα εγώ για παράνομη καταβολή χρημάτων. Ευχαριστώ.

ΓΕΩΡΓΙΟΣ ΚΑΡΑΣΜΑΝΗΣ: Κυρία Πρόεδρε, ζήτω το λόγο, επί προσωπικού, μιας και αναφέρθηκε στο όνομά μου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Καρασμάνης, έχει το λόγο.

ΓΕΩΡΓΙΟΣ ΚΑΡΑΣΜΑΝΗΣ: Ξεπερνώ το θέμα της υπουργοποίησης, γιατί αυτά τα σενάρια της υπουργοποίησης είναι πολλά. Έτσι;

Εκείνο που έχω να πω είναι ότι η διαδικασία της αποζημίωσης των ροδακινοπαραγωγών, είχε δρομολογηθεί. Το Δεκέμβριο μήνα, ο κ. Χόγκαν, είχε δώσει το πράσινο φως.

Δεύτερον, ο γενικός διευθυντής της Ευρωπαϊκής Επιτροπής, υπάρχει έγγραφο…

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δεν αναφέρεστε στο επί προσωπικού, άρα, δεν μπορείτε να συνεχίσετε.

ΓΕΩΡΓΙΟΣ ΚΑΡΑΣΜΑΝΗΣ: Άρα, λοιπόν, δεν έπρεπε να δώσουμε τα χρήματα στους παραγωγούς; Είναι αδιανόητο αυτό. Μάλιστα, δεν ήταν η Πέλλα, ήταν για δεκατρείς νομούς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Αραχωβίτης, έχει το λόγο.

ΣΤΑΥΡΟΣ ΑΡΑΧΩΒΙΤΗΣ: Ευχαριστώ, κυρία Πρόεδρε. Έγινε μια καλή συζήτηση που θα μπορούσε να εξελιχθεί πολύ καλύτερα αν, στην Αίθουσα, επιδεικνύαμε τη δέουσα πολιτική ωριμότητα. Η κουβέντα επισκιάστηκε από μια διαδικασία επί του διαδικαστικού, στην πραγματικότητα και κανένας δεν μίλησε επί της ουσίας.

Κύριοι συνάδελφοι, αν η διαδικασία έμπαινε επί της ουσίας, εκτός από την επίρριψη των ευθυνών, θα βλέπαμε και τους τρόπους και θα μπορούσαμε να μπούμε στην ουσία για τους τρόπους και να γίνουν σοβαρές προτάσεις, για το πώς δόθηκαν αυτές οι ενισχύσεις, οι ανακτήσεις, που καλούνται τώρα να δώσουν πίσω οι αγρότες, για να βρεθεί ένας τρόπος, να συμβάλουμε σαν πολιτικές δυνάμεις, στο βαθμό της ευθύνης της καθεμιά, έτσι ώστε να φτάσουμε σε ένα αίσιο αποτέλεσμα.

Δυστυχώς, φαίνεται ότι ο καθένας για την εκλογική του πελατεία, ακόμη, θέλει να παίξει το παιχνίδι αυτό και να βγει την επόμενη ημέρα και να πει ότι οι επόμενοι χειρίστηκαν λάθος το θέμα. Αυτό είναι, όμως, αδιέξοδο και καταστροφικό. Ας καταλάβουμε σε ποια κατάσταση είναι η κοινωνία. Έχω την εντύπωση ότι πολλές πολιτικές δυνάμεις είναι μακριά από αυτό που βιώνει η κοινωνία. Κάνω, για τελευταία φορά, έκκληση να συνέλθουμε και να συνεννοηθούμε. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε.

Κύριε Υπουργέ, θα θέλαμε να μας πείτε, περίπου, πότε θα γίνει η επόμενη ενημέρωση, από την πλευρά σας, γιατί πρέπει να γίνει και η συζήτηση για τις συμφωνίες, εντός του μήνα.

Ο κ. Υπουργός, έχει το λόγο.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Μπορούμε να κάνουμε την επόμενη συνεδρίαση, είτε την Τρίτη, οποιαδήποτε ώρα είτε την Παρασκευή το πρωί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Άρα, την επόμενη Τρίτη, Πέμπτη, 5 το απόγευμα, για το δεύτερο ζήτημα.

Στο σημείο αυτό η Πρόεδρος της Διαρκούς Επιτροπής Παραγωγής και Εμπορίου έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αραχωβίτης Σταύρος, Δημητριάδης Μίμης, Ιγγλέζη Κατερίνα, Καραγιάννης Γιάννης, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Τελιγιορίδου Ολυμπία, Αραμπατζή Φωτεινή, Καραμανλής Αχ. Κωνσταντίνος, Καρασμάνης Γεώργιος, Κασαπίδης Γεώργιος, Σαχινίδης Ιωάννης, Μανωλάκου Διαμάντω, Λαζαρίδης Γεώργιος και Μεγαλομύστακας Αναστάσιος.

Τέλος και περί ώρα 18.20΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**